Euskarazko pelikulak izarpean emango dituzte Sopelan

Ilargipeko Zinema-zikloa zapatu honetan, uztailak 11, abiatuko dute Sopelan, "Bypass" filmagaz. Patxo Telleriak eta orain dela lau hilabete zendutako Aitor Mazok zuzendu zuten pelikula hori. Emanaldia 22:15ean hasiko da, udaletxeko plazan; euskaraz izango da, eta sarrera, doan.

2012ko urriaren 11n estreinatu zuten Bypass filma Euskal Herriko zinema-aretoetan. Gorka Otxoa (Goenkale, Vaya Semanita, Pagafantas) eta Barbara Goenaga (Goenkale, Izarren Argia) ditu protagonista komedia erromantiko horrek, eta zinea barre-algaraz bete ei zuen 2012ko Donostiako Zinemaldian. Aktore horiez gainera, Sara Cozar, Mikel Losada, Itziar Atienza, Unax Ugalde eta Aitor Mazo bera agertuko zaizkigu pantailan. Pelikulak 98 minutuko iraupena dauka, eta Patxo Telleriak idatzi zuen gidoia.

Ilargipeko Zinema zikloari dagokionez, abuztuaren 1ean, zapatuan, izango da hurrengo emanaldia, Jean-Pierre Jeunet zuzendari frantziarraren "Gazte harrigarria TS Spivet" filmagaz. Emanaldia 22:15ean hasiko da Larrabasterrako Urgitxieta plazan; zazpi urtetik gorakoentzat, euskaraz eta doan.


Hernani-Lesaka ostiralean Tripontzin

Ostiralean Hernani eta Lesaka neurtuko dira Tripontzi tabernan, GR-8 txapelketaren barruan. Joaneko saioan Lesakakoek irabazi zuten eta ostiralean Hernanik mendeku hartu nahiko du. Hernanitik Arnaitz Lasarte, Aritz Zerain eta Aitor Mendiluzek kantatuko dute Lesakatik etortzen den hirukoaren aurka. Saioa gaueko 23:00ak inguruan hasiko da eta afaria izango da aldez aurretik, 21:00etan. Afarira joan nahi duenak osteguna aurretik eman behar du izena ondoko telefonoan: 656 70 38 14.


Bikoterik osoena

Senar-emazteak dira, atletak, estatubatuarra eta kanadarra, eta urrezko domina bana irabazi berri dute heptatloian eta pentatloian, Portlanden (AEB), Pista Estaliko Munduko Txapelketan.


Memoriaren eguna azaroaren 10ean ospatuko da

Osteguneko Udalbatzarrean, azaroaren 10ean, Memoriaren eguna ospatzea onetsi zen.

PSOE, PP, EAJ eta LOHPak aurkeztutako mozio bateratuak EB eta H1! alderdien aldeko bozka izan zuen, Ezker Abertzaleko zinegotziak, aldiz, aurka agertu ziren.

Honen bitartez, azaroaren 10ean mozioa irakurriko da, betibizi lorean duen plakaren aurrean lore sorta utziko da eta 15 minutuko isilunea egingo da biktimak gogora ekartzeko.

Hala ere, mozioaren bozka baino lehen, PPko ordezkariak atxikimendu mozioa egin nahi izan zuen. Honetan, egun hori terrorismoaren biktimen memoriaren eguna izendatzea eta ETAren gaitzespena gehitzea eskatzen zuen.

Mozioa sinatzen zuten gainerako alderdiek eta oposiziokoek, ezker abertzaleko bi zinegotzik izan ezik, ez zuten aldaketa onartu. Arrazoiak, batetik aurretik adostutako testua izatea eta, bestetik, Euskal Erkidegoko hainbat erakundeek sinatutakoarekin bat egitea izatea.

Honetaz gain, tentsioa nabaria izan zen, Ezker Abertzaleko zinegotziek hitza hartu eta besteak beste,“hori ez da gure memoriaren eguna,” “omenaldi hori partziala da, biktima gehiago daude,” “biktimen kategorizazioa dakar honek” edo “hau ezarri nahi zaigun modelo baten eredua besterik ez da,” adierazi zutenean.

Udalbatzarreko hainbat zinegotziek gelatik atera ahal ziren galdetu zuten. Ana Urchueguia alkate ohiak, esate baterako, bere eserlekua utzi zuen.

Aldaketak

Era berean, osteguneko batzarrean, Zabaleta Berriko plan partzialaren aldaketa onartu eta Udalak Behemendin duen ordezkari aldaketa ere onetsi zen. Era honetara, Rikardo Ortegak zuen ordezkaritza Martin Morenoren gain egongo da orain.

Herritarren eskaerak

Honetaz gain, alderdi sozialistak aurkeztutako hiru mozio eztabaidatu eta onartu ziren.

Horietako bik herritarren eskaerei erantzuna ematen diete, batetik N-1 autobiaren Madril-Irun noranzkoan zarataren aurkako panelak ipintzea eta bestetik, Urnieta Bidean espaloi bat egitea.

Foru Aldundiaren erantzukizuna direnez, eskaera hauek helaraziko dizkio Udalak.

Era berean, Alderdi Sozialistak Pakistani 15.000 eurotako laguntza humanitarioa bidaltzea aurreikusten bazuen ere, PPko zinegotziak egindako eskaerari erantzunez, 3.000 eurotan gehitu zen laguntza hori.

Ezker Abertzaleko zinegotziak ez ziren ados agertu mozio honekin. “Hirugarren munduko egoera latza da eta lehenengo munduaren interesei erantzuten die,” “Pakistanek ez ditu 18.000 euro behar, 18 milioi baizik,” “hipokresia galanta da hau,” adierazi eta agintariei neurri globalak jartzeko eskaera egin zuten.

Dirulaguntzak

Hau guztiaz gain, Alkateak Jaurlaritzak bi dirulaguntza eman dituela jakin arazi zuen.

Dirulaguntzarik ez duten ohiko gastuetan erabiltzeko, hau da, udal jangela, etab.

Era berean, Hiriber programari esker, Jaizkibel plazako eraberritze proiektuaren %65a, hau da, 386.939 eurotako laguntza lortu du Udalak.

Bestalde, Goiegi Ibarreko Babes Ofizialeko Etxebizitzen eskatzaileen behin behineko onartuen eta baztertuen zerrendak argitaratu direla jakin arazi zuen.

Galderak eta eskaerak

Ezker abertzaleako zinegotziek zabor tasan akatsa egon eta Donostiari zor zaioen diruari buruz, Somotoko auditoriaren informeari buruz eta herriak duen zorrari buruz galdetu zuten.

Alkateak batetik, zabor tasarena FCCren akatsa izan zela azaldu zuen eta San Markori zorra ordainduko zaiola; Somotoko auditoriari dagokionez, enpresa atzeratzen ari dela jakin arazi zuen, eta azkenik, herriaren zorra %4,6a dela jakin arazi zuen, beraz, inbertsiorako maileguak eskatu daitezkeela.

EAJko Iradi jaunak herrian komun publikoak noiz jarriko diren galdetu zuen. Zaballosek Loidi-Barreneko frontoiaren ondoan bat egingo dela jakin arazi zuen.


Emakumenganako Indarkeriaren Aurkako Nazioarteko Egunaren harira ekitaldiak izanen dituzte Leitzan

Azaroaren 22an 'Él nunca me pegó' dokumentalaren proiekzioa izanen dute Atekabeltzen

Indarkeria matxistaren aurka hainbat ekitaldi antolatu dituzte Leitzaldean. Libre izan nahi dugulako! lelopean bilduko dira. Azaroaren 22an, hasiko dira ekitaldiak eta 25ean borobilduko dituzte, ipuin kontalariarekin. Bien bitartean, Berdintasun Batzordeak luzaturiko deialdiarekin bat eginen dute kontzentrazioan eta igandean Torrean bazkalduko dute.

Ostegunean 18:00etan Atekabeltzen dute hitzordua. 'Él nunca me pegó' dokumentala proiektatuko dute. Biharamunean, azaroaren 23an, 12:00etan Berdintasun Batzordearen eskutik, kontzentrazioa eginen dute plazan, 12:00etan. Azaroaren 25ean, igandean, plazatik hasita, poteo feminista eginen dute. Antolatzaileek morez janzteko deia egin dute. Ondotik, 14:30ean, Torrean bazkalduko dute. Bazkalondoan Maider Galarzaren eskutik, Emakume basatia ipuin-kontaketa izanen da entzungai. Bazkarirako txartelak Torrean daude salgai langabeendako 14 eurotan eta langileak 18 eurotan.


Sari nagusia erabakita, maiatzaren 31an egingo da banaketa ekitaldia

Aukeratu du epaimahaiak aurtengo BH-Klip lehiaketaren sari nagusia zein taldek jasoko duen. Saria nagusiaren eta ikusleen sariaren berri maiatzaren 31an banatuko da Arrasateko azokan egingo den ekitaldian.

Astelehenean, maiatzak 6, batzartu ziren epaimahaiko kideak Arrasateko Ferixalekuko eraikinean. Goienako Amaia Txintxurreta, Arizmendi Ikastolako Elena Errasti, HUHEZI fakultateko Yera Sanchez, Bagarako Arkaitz Biain eta AZK taldeko Agurtzane Elkorok osatzen dute epaimahaia.

Gogoratu sari nagusiaz gain ikusleek ere gogokoena aukeratzeko modua izango duzuela eta maiatzaren 31ko banaketan sari hori ere emango dela. Aurki izango dituzue blogean bertan bideo guztien zerrenda eta botoa emateko modua.


Zaragueta eskolaren lanak diruz laguntzeko mozioa “mahai gainean” utzi du Udalbatzak

Derrigorrezko Bigarren Hezkuntza jarri ahal izan dezan, Udalak diruz laguntzeko mozioa aurkeztu zuen Orioko Zaragueta Herri Eskolak joan zen astean, udalbatzarrean. Udalarekin hitzarmena egotea proposatu zuen Zaraguetak, baina proposamena alde batera utzi zuen Udalbatzak, besteak beste, mozioa ez delako «guztiz zehatza». Hala, Udalbatzak eskaera «mahai gainean» utzi du.

Zaraguetak adierazi du proiektua aurrera eramateko eraikina handitu egin behar duela. Lan horiek finantzatu ahal izateko, bi erakundeek hitzarmena sinatzeko eskatu zion zentroak Udalari. Orioko eta Aiako alkateak Hezkuntza Saileko ordezkariekin harremanetan jartzea jasotzen du mozioak. Horrez gain, lanon gastuak kreditu aldaketaren bidez bideratzeko eskatu dio Udalari; hots, Udalak obrak ordain ditzan nahi du herri eskolak, eta ondoren Hezkuntza Sailarekin diru-laguntzak ados ditzala. Halaber, herri eskolak lanak urria baino lehen esleitzea proposatu dio Udalari.

Beñat Solaberrieta Orioko alkateak nabarmendu zuen proiektuarekin «oso ados» daudela. Eskolarekiko «konpromisoa» dutela esan zuen, baina «babestu beharreko proiektua» bada ere, «zuhurtziaz» jokatu behar dela uste du. Izan ere, neurri horretako proposamenek «zehaztasun gehiago» eduki behar dutela iritzi dio alkateak, eta zehaztasun horiek «idatziz» helarazteko ere eskatu dio zentroari: «Obren gastuak noren esku geratuko diren finkatzeko, Eusko Jaurlaritzaren Hezkuntza Sailak eta Orioko Udalak hitzarmena sina dezatela proposatzen dugu lehendabizi». Bestetik, lanak urrirako esleitea «zaila» izango dela uste du alkateak.

EAJ alderdiak, bere aldetik, konpromisoa «bete egin» behar dela esan du. Jon Redondo EAJko bozeramailearen ustez, «aurrerapausoak» ematea beharrezkoa da, eta ez dagoela«eskola publikoari laguntzeko hainbeste zailtasun»adierazi du. Horregatik, baiezkoa eman zioten jeltzaleek proposamenari, mozioaren alde bozkatuz.

Orain plataformak ere berretsi du Zaraguetan DBH egitea «garrantzitsua» dela, baina eskaera egiteko «gutxieneko» batzuk eskatu dizkio eskolari. Izan ere, Miriam Uranga plataformako bozeramailearen ustez aurkeztutako planteamenduak ez ditu «baldintza» batzuk betetzen, eta eskaera «minimalistaegia» da.

Udalbatzek ez zuen Zaraguetaren mozioa onartu, Bilduk eta Orainek aurka bozkatu baitzuten. Hala ere, alkateak egindako «ñabardurekin» gaia «mahai gainean» uzteko mozioa onartu zuten, Bildu eta Orainen aldeko

botoekin eta EAJren aurkakoekin.

Bilkuran izan ziren herritar batzuk kezka azaldu zuten, eskolaren etorkizunaren inguruan «zalantzekin» jarraitu behar dutelako. Hala, gaia «ahal bezain laster konpontzeko» eskatu zuen zenbait lagunek.

Eskolak, bere aldetik, «ezinbestekotzat» jo du derrigorrezko hezkuntza osatzea: «Oraingo egoeran, 12 urterekin herritik atera behar izatea erabat kaltegarria da Zaragueta Herri Eskola komunitatea osatzen dugun guztiontzat», diote. Zerbitzu berria bideratu eta «konpontzeko» Hezkuntza Saileko arduradunekin harremanetan jarri direla adierazi dute herri eskolako ordezkariek, eta erantzun «baikorra» jaso dutela nabarmendu dute.

Orainen eta EAJren mozioak

EAJk, berriz, Udaleko alderdi politikoiei dagozkien ordainsarietan zinegotzi kopuruaren araberako «proportzionaltasunari» eusteko eskatu zuen beste behin. Solaberrietak, ordea, arrazoitu zuen talde guztiek «baliabide berak» izan behar dituztela. Orainek eta Bilduk mozioaren aurka bozkatu zutenez, ez zuten onartu.

Bestetik, Orain plataformak aurkeztutako beste bi mozio hurrengo bilkurarako «mahai gainean» utzi ditu Udalbatzak. Batetik, plataformak Plaza herri aldizkaria gehiago ez argitaratzeko eskatu du. Horren ordez, Udalak informazioa herritarrei helarazi behar dionean Karkara aldizkarian «beharrezkoak diren orriak» erostea proposatu du. Beste mozioak, berriz, Udalararen egoeraren berri emateko aurreko agintaldiko diru kontuen auditoria egitea jasotzen du.

Txu-txu trenean iragarkiak

Bestetik, Txu-txu trenean jarri ahal izango diren iragarkien tarifak zehaztu dituzte. Batetik, trena 50 zentimoren truke erabiltzea adostu du Udalbatzak; bestetik, bertan ezarriko diren iragarki modulo bakoitzak 75 euroko tarifa izatea onartu dute, Bildu eta Orainen aldeko botoekin. Solaberrietak argitu du herritar talde batek egindako proposamena izan dela, eta dagoeneko jarduera hori martxan bada ere, hurrengo urtean iragarkiak jartzeko «irizpideak berraztertzea» proposatu du. Redondok, bere aldetik, adierazi du puntu hori aurretik batzordean landu beharra zegoela, eta gaia ordenantzan sartu behar dela nabarmendu du.

Antilla hondartzako 2. zenbakidun eraikina Xabier Urangari, Juan Jose Zubeldiari eta Maria Teresa Mancisidorri esleitu die. Guztira bost proposamen jaso ditu Udalak, eta horien proiektuak jaso du puntuazio altuena. EAJ alderdia abstenitu egin zen puntu honetan. Redondok esan zuen eraikina egiteko baimena lortzeko enpresa moduan aurkeztu behar dela, baina hiru lagun horiek «komunitate» gisa aurkeztu direla. Hala, enpresa bat sortzea eskatu die hiru adjudikatuei.


IKAbortziriak euskaltegiak urtarril-otsaileko matrikula zabaldu du

Otsailaren 7ra bitarteko epea izanen da izen emateko

IKAbortziriak euskaltegiak urtarril-otsaileko matrikula zabaldu du. Euskalduntzeko maila guztiak, alfabetatze eta EGA azterketa prestatzeko ikastaroak eskainiko ditu ekainera arte. Beran eta Lesakan emanen dira ikastaroak, astean lau orduko taldeak, goiz, arratsalde edo gauez.

IKAbortziriak euskaltegiak urtarril-otsaileko matrikula zabaldu du. Euskalduntzeko maila guztiak, alfabetatze eta EGA azterketa prestatzeko ikastaroak eskainiko ditu ekainera arte. Beran eta Lesakan emanen dira ikastaroak, astean lau orduko taldeak, goiz, arratsalde edo gauez.

Matrikula ordaintzeko erraztasunak izanen direla ere aipatu dute euskaltegitik. Izen emateko epea otsailaren 7an akituko da.

Informazio gehiago 948 637 796 telefonoan edo bortziriak@ikaeuskaltegiak.eu helbide elektronikoan.


Parte-hartze handia, Zamudioko Gazte Egunean

Aurtengoa urte berezia da Zamudioko gazteentzat, Inisitue hango gazte asanbladak 20 urte bete dituelako. Urteurrenaren haritik hainbat ekitaldi antolatu dituzte urte osoan zehar egiteko, baina ekintza nagusiak apirilean izan dira. Hala, apirilaren 10ean gaztetxoei zuzendutako ekintzak egon ziren eta hurrengo egunean, zapatuan, Gazte Eguna ospatu zuten. Txupinazoa goizeko 10etan bota zuten eta handik aurrera ekintzaz betetako eguna eduki zuten. Gazte eskaintza, lokal autogestionatu baten inguruko iritzien trukaketa, poteoa… Bazkaria gazteek eurek prestatu zuten eta bertan 130 lagun batu ziren. Bazkaldu ostean, olinpiadak, elektrotxaranga eta gaztetxea errebindikatzeko ekitaldi berezia, eskola zaharretan. “Oso hunkigarria eta motibagarria izan zen benetan. Gazte altxa, hasi da iraultza kantatzen hasi ziren han bildutakoak”. Kontzertuak egon ziren gauean eta, besteak beste, Txapelpunk eta Garilak 26 taldeak igo ziren eszenatokira. “Jendetza batu zen plazan, aurrekoetan baino askoz jende gehiago. Horrela, bada, momentu batzuetan, txosnan larri ibili ginen hainbeste jenderi zerbitzatzeko. Dena dela, giro ona egon zen gau osoan zehar eta musika taldeek ere egunduko kontzertuak eskaini zituzten”. Bestalde, apirilaren 14an ekitalditxoa egin zuten urteurrena haien artean ospatzeko: pintxo batzuk, berbalditxo bat eta brindisa. “Gazteen laguntza eta parte-hartzea itzelak izan dira benetan. Eskertzekoa. Hogeita hamar gaztetik gora ibili dira monitore, txandaka, muntatze eta desmuntatze-lanetan… Gurea herri txikia dela eta gazte askorik ez dagoela kontuan hartuta, benetan harrigarria”.


Porlanezko aurpegia behar da


San Juanetako kartel lehiaketa abian

Hilabete pasatxo besterik ez da falta herriko jai nagusietarako eta Udala badabil jaiak antolatzeko zereginean. Horren adibide da 2008ko San Juan jaietarako kartel lehiaketa deitu duela Udalak.

Lehiaketara edozein pertsona aurkez daiteke eta kartela egiteko teknika librea izango da, baina kartelek derrigorrez 2008 San Juan Jaiak Arrasate testua izan beharko du.

Parte-hartzaileen artean irabazten duenak 750 €ko saria jasoko du. Bestalde, Kartelak maiatzaren 23ko 14:00ak baino lehen aurkeztu beharko dira BAZen (Biztanleen Arreta Zerbitzuan). Egilearen nortasuna azaldu gabe eta atzeko aldean lelo bat duela aurkeztu behar dira kartelak. Horrekin batera, sobre itxi batean lema bera eta egilearen datuak adieraziko dira.


12 urteko ume baten gorpua aurkitu dute Madrilgo aintzira batean

Poliziak Gabriel Vidrascurena dela uste du, irailaren 24an Vicabalvaroko parketik gertudesagertu zen haurrena. Autopsia ostiralean egingo diote.

Madrilgo Udaleko suhiltzaileek adin txikiko baten gorpua erreskatatu dute arratsaldean Vicalvaro aintziran. Biktimaren gorpua deskonposizio egoeran zegoen, eta ezin izan dute identifikatu. Poliziak Gabriel Vidrascu izan daitekeela uste du, izan ere, irailaren 24an desagertu zen alboko parke batean. Bestalde, autopsia egingo diote, heriotzaren zergatiak argitzeko.

Polizia Nazionaleko kideek gorpu bat aurkitu dute goizean Madrilgo Vicalvaro aintziran. Arratsaldean, Madrilgo Udaleko suhiltzaileak tokira gerturatu dira, eta uretan sartu eta igerian gorpua eraman, eta gainazalera atera dute.

Biktimaren gorpua deskonposizio egoeran zegoen eta aintziran hainbat egun zeramatzala uste du Poliziak. Bestalde, gorpua epailearen esku gelditu da.

Polizia Nazionalak ikertuko du auzia, eta irailaren 24an desagertu zen Gabriel Vidrascuren familiarekin harremanetan jarriko dira, gorpua identifikatu dezaten.

Autopsia ostiralean egingo diote Vicalvaroko aintziran aurkitutako gorpua Auzitegiko Institutu Anatomikora eraman dute, ostiralean egingo diote bertan autopsia, eta hildako pertsona zein den eta zergatik hil den jakin ahal izango da, Madrilgo Polizia Zuzendaritza Nagusiak ohar batean jakitera eman duenez.


Kultur lokal berria itxura hartzen hasi da

Langileak, lokalaren barnealdeari forma ematen.

Langileak jada Kale Nagusiko kultur lokal berria atontzen hasi dira. Hasierako lanak dira, baina itxura hartzen ari da aretoa. Hamabost asteko epea izango du esleipenez lanak egiteko ardura duen enpresak den-dena egiteko. Hau da, apirilerako lokala erabat berritua egongo da.

Obraren ezaugarrien artean dago lokalaren altuera baliatuko dutela espazio ezberdinak sortzeko, tartean, herriko kultur eragileentzako —arte eszenikoetan dabiltzanak batik bat— biltegiak eta entsegurako eremuak. Hala, beheko solairuan, zoru ezberdinak jarriko dituzte jarduerak era egokian egin ditzaten kultur eragileek. Komunak, instalazio elektriko eguneratua —LED erako argiekin— eta bestelako zerbitzuak izango ditu.

Udalak herriko kultur eragileekin adostu du gunearen espazioa nola antolatu. Aldi berean, aretoarekin, udalaren asmoa da Kale Nagusiari bizitza handiagoa ematea, Lezoko sortzaileei espazio berria eskaintzeaz gain.


Azpeitiko Metal Boskoteak kontzertua emango du

Getariako musika bandak ehun urte bete ditu aurten, eta hori ospatzeko ekitaldi bereziak ari dira prestatzen urte guztian zehar. Larunbatean, Azpeitiko Metal Boskoteak kontzertua eskainiko du. 20:30ean izango da emanaldia, Salbatore Deunaren elizan.


[Bideoa] Inauteriz Inauteri Busturialdean


Empresarios Made In Alava liburuaren aurkezpena izan da Artium Museoan

Sergio Tejero eta Andres Goñi kazetariek Radio Vitorian 20 enpresari arabarrei egindako elkarrizketak bildu diutzte lan honetan

Ostegun honetan, irailaren 22an Artium Museoan Empresarios Made In Alava liburua aurkezteko ekitaldia egin da. Lan honetan, Sergio Tejero eta Andres Goñi kazetariek 20 enpresari arabarrei Radio Vitorian egindako elkarrizketak bildu dituzte. Liburua Arabako Foru Aldundiaren eskutik eman da argitara.

Tejero eta Goñi egileek negozio edo enpresa bat abian jartzeko egin beharreko ahalegin, pazientzia eta beharrezkoa den talentuaren berri eman dute lehen pertsonan. Horrezaz gain, kinka honetan negozio bat martxan jarri nahi dutenei animo mezua igorri nahi die liburuak.

20 elkarrizketa biltzen ditu liburuak. Honako hogei enpresari hauekin mintzatu dira: Pedro Salazar (AJL Ophtalmic), Jon de Lapatza (Amurrio Ferrocarril), Luis Angel Álava (Azterland, antigua Cryobest), Adolfo Giraldo (Bacalao Giraldo), Koldo Eguren (Bodegas Hereda de Ugarte), Roberto Bartolomé (Derbuka), Feli Martinez (Dorlet), Sonia Ruiz de Arkaute (En Cuerpo y Alma) , Jose Antonio Villanueva (Garbitu), Guillermo de Aranzabal (Roja Alta, Agromotor), Xavier Etxarri (Bodegas Nestlé), Maria Unceta (María D'uol), Jesús Guibelalde (Imat), Jojó Alegría (Alegria Activity), Javier Berasategui (Heraclio Fournier), Alfonso Zamora (Quesería Ibar), Jordi Monreal (Tecdoa), José Miguel Munilla (Ramondin), Javier Yoller (Yor) eta Miguel Ángel Guergué (PCI).

Liburuaren aurkezpenera erakunde eta enpresa munduko ordezkaritza zabala bildu da. Bertan, Alberto Surio EITBko zuzendari nagusiak; Lucas Irigoyen Radio Vitoriako zuzendariak; Jose Zurita Arabako Ogasun Foru diputatuak; JavierAlejo Vital Kutxako Marketing eta Komunikazio zuzendariak: Sergio Tejero eta Andres Goñi egileek eta elkarrizketatutako hainbat enpresarik hartu dute parte.

Alberto Surio EITBko zuzendari nagusiak, ekimenarengatik zoriondu ditu bi kazetariok. Halaber, EITB, pizgarri eta motibagarri diren errealitateen berri eman eta zabaltzeko dagoela esan du.

Bestalde, Javier Alejo, Vital Kutxako Komunikazio eta Marketing Zuzendariak Vital Kutxa beti enpresariekin egon dela esan du eta kutxen bat egitearekin babesa Indartsuagoa izango dela nabarmendu du.

Jose Zurita, Ogasun foru diputatuak berriz, Aldundia enpresariei lau urte hauetan eskaintzen ari zaien babesa ere azpimarratu nahi izan du eta krisi garaian egonik ere, ekintzaileekin duten konpromisoari tinko eutsiko diotela esan du.

Carlos Andreu coach eta prestatzaileak eman dio amaaera borobila ekitaldiari enpresariei zuzendutako htzaldiarekin.


Jaurlaritzak Aurrekontuak onartuko ditu PPren abstentzioari esker

Eusko Jaurlaritzak eta PPk akordio markoa sinatu dute, eta datozen egunetan zehaztuko dute popularrek jatorrizko proiektua zertan aldatuko duten.

Eusko Jaurlaritzak 2017ko Aurrekontuak onartuko ditu PPren abstentzioari esker. Jaurlaritzak eta Alderdi Popularrak aurrekontuen inguruko akordio markoa izenpetu dute gaur, eta datozen egunetan popularrek zuzenketa batzuk aurkeztuko dizkiote aurrekontu proiektuari.

Pedro Azpiazu Ogasun eta Ekonomia sailburuak eta Anton Damborenea PPk Ekonomia gaietarako duen bozeramaile eta legebiltzarkideak sinatu dute akordioa Eusko Legebiltzarrean. Osoko zuzenketa ez aurkezteko eta gainerako taldeek aurkeztuko dituzten osoko zuzenketak ez babesteko konpromisoa hartu du Alderdi Popularrak.

PPk 29 milioi euroko balioa duten zuzenketa partzialak aurkeztuko dizkio Eusko Jaurlaritzaren jatorriko aurrekontu proiektuari.

2017rako 11.059 milioi euroko aurrekontu proiektua aurkeztu du Jaurlaritzak, iaz baino % 1,2 handiagoa (126 milioi). Beraz, PPk aurkeztuko dituen osoko zuzenketak Aurrekontu osoaren % 0,25ari eragingo dio.

Sinaduraren ostean Pedro Azpiazuk adierazi duenez, akordioa "positiboa" da eta, hori dela eta, Eusko Jaurlaritza "pozik" dago. Aurrekontuen inguruko adostasunak beste akordio batzuei bide eman diezaioketen galdetuta, ez du aukera horri buruzko gogoetarik egin nahi izan.

Anton Damborenean esanetan, Eusko Jaurlaritzaren eta PPren arteko akordioa "albiste oso ona" da. Gaineratu duenez, PPren bederatzi legebiltzarkideak abstenitu egingo dira Aurrekontuei buruzko bozketan.

Bestalde, EH Bilduk aurrekontu proiektuari osoko zuzenketa aurkeztuko diola iragarri du gaur, aurrez Elkarrekin Podemosek iragarri zuen moduan.

EH Bilduk osoko zuzenketa aurkeztuko die Aurrekontuei

Leire Pinedo eta Iker Casanova EH Bilduko legebiltzarkideek gaur kazetarien aurrean iragarri dutenez, koalizioak osoko zuzenketa aurkeztuko dio Eusko Jaurlaritzaren aurrekontu proiektuari.

Salatu dutenez, EAJk ez du inoiz borondaterik izan EH Bildurekin akordioa lortzeko. Koalizioko kideen esanetan, EAJk "txeke zuria" eskatu die, aurrekontuko koma bakar bat ere aldatzeko aukerarik gabe.

Casanovak Madrilen eta "ezkutuan" egindako akordioa dela salatu du. "EAJk Espainiara, eskuinera begiratu du, euskal gizarteari bizkarra emanda", gaineratu du.


Bizikume txirrindulari taldeak ateraldia antolatu du Lesakan uztailaren 1ean

Emakumeek 72 kilometro luze eta 1.400 metroko malda duen ibilbidea proposatu dute

Bizikume, emakumeen txirrindulari taldeak ateraldia antolatu du uztailaren 1ean, igande goizeko 9etan Lesakan. Lesakako plazatik abiatuta, Bera, Ibardin, Urruña, Ziburu, Azkaine, San Inazio lepoa, Sara, Lizaietako lepoa eta Etxalarren barna, berriz ere herrira ailegatuko dira, 72 kilometro luze eta 1.400 metroko malda duen ibilbidea osatuta. Izena emateko (ekainaren 27a arte) eta informazio gehiagorako: bizikumebaztan@gmail.com


Gizon «jeniala» zen

Ramon Labaien euskaltzalea eta abertzalea izan zen, ororen gainetik; oso kritikoa, langilea, kulturan jantzia eta bizia; estimu handia izan diote ezagutu zutenek.

Ramon Labaienek sekulako arrastoa utzi du ezagutu zutenengan. Euskal Herri euskaldun baten zerbitzura zegoen gizona zela diote denek, alderdikerien gainetik; egokien iruditzen zitzaiona egiten zuela, oso kritikoa eta zorrotza zela, umore onekoa, eta langilea. Azkenera arte, egunak asko egiteko eman zion, merezi zuela pentsatzen zuen hura.

PEDRO MIGUEL ETXENIKE Jaurlaritzako Hezkuntza sailburu ohia

«Mundura irekita zegoen, sustraiak ongi finkatuta»

«Egun oso tristea» izan zen atzokoa Etxenikerentzat, «lagun mina» galdu duelako, bidelaguna, Jaurlaritzako lehen gobernuan bizi izandakoetatik gaur arte. Frontoian zegoela jaso zuen albistea, atzo goizean, eta «ezin buelta emanda» zegoen arratsaldean, agur esan gabe joan baitzaio. Ororen gainetik «jeniala» zela uste du. «Gizon instituzionala zen, kulturak eta euskarak beharrezkoak zituen instituzioen alde lan asko egin zuen». «Kulturaz oso jantzia» zen, «kultura unibertsala eta etxekoa maite zituen». Munduan gertatzen ari zen guztiaren berri jakitea gustatzen zitzaion, sakonetik. «Euskal Herriari bere dohain oro ekarri zizkion, eta ditugun gauza asko berari zor dizkiogu». Familia gizona zen, «senarra eta aita. Gasteizen bakarrik zegoen orduan Etxenike, eta ordu asko igarotzen zituzten elkarrekin. Bizipen haiek «ahaztezinak» zaizkio.

JOSE MARI OTERMIN Euskadi Irratiko zuzendari ohia

«Diru urri haietatik zati bat EITBren sorrera bideratzeko gogoz aritu zen»

Labaienek EITBren sorreran egindako ahalegina «oso-oso garrantzitsua» izan zen, Oterminen iritziz. Batetik, jendea eta lantalde bat lanean jarri zuen, eta, bestetik, «ekonomia egoera zaila zen arren, Jaurlaritzaren diru urri haietatik zati bat EITBren sorrera bideratzeko gogoz aritu zen. Bultzagilea izan zen horretan», esan du Oterminek.

JOSEBA EGIBAR EAJko GBBko presidentea

«Erabat konprometitua eta oparoa izan da haren ibilbidea»

Joseba Egibar azken hilabeteotako gaixoaldian egon da Labaienekin, eta, uste duenez, «Labaienek bazekien zer zetorkion». Gaixotasunak ahuldu duen arte jardun da lanean. Ibilbide «erabat konprometitua eta oparoa» izan da. «Euskara, kultura, komunikabideak, ingurumena... denak landu zituen». Azkenean, «herrigintza» egin zuen, eta erakutsi «herri bat maitatzeko mila modu» daudela. Joan da, «baina hark egindakoa hortxe geratuko da, belaunaldi berriek ezagut dezaten».

JOAN MARI TORREALDAI 'Jakin-eko zuzendaria

«Haren leialtasuna ez zen alderdiarekiko, aberriarekiko baizik»

«Abertzalea eta oso euskaltzalea» zela nabarmendu du Joan Mari Torrealdaik, «abertzale oso kritikoa, oso koherentea ere bai; izaeraz, liberala». EAJ alderdiarekiko ere «oso kritikoa» zen, eta bere «leialtasuna ez zen alderdiarekiko, aberriarekiko baizik». Gogoan du, besteak beste, min handia eman ziola Labaieni Euskaldunon Egunkaria itxi zutenean, eta auzipetuen aldeko taldea sortzeko proposamena berak egin zien auzipetuei. «Biktimak ginela pentsatzen zuen, eta herritarrek jarri behar zutela auzipetuei eskatzen zitzaien dirua». Dirua biltzen jardun zuen Labaienek Egunkaria Epaiketa ekinbide taldean. Makina bat bazkari egin zituzten elkarrekin. «Oso dibertigarria» zen, bertsolari plantan ere ederki aritzen zen. «Anekdota asko zituen; kultura handiko gizona».

MIREN AZKARATE Eusko Jaurlaritzako Kultura sailburu ohia

«1936ko gerraren aurretik euskal kulturaren alde lan egin zutenak gogoan zituen»

Euskal nazio baten aldeko egitasmoetan «beti konprometitua» izan da Labaien, Azkarateren arabera. «Bere entusiasmoari azken unera arte eutsi dio, eta zubigintzan pertsona garrantzitsua izan da». Azkaratek gogoan duenez, 1936ko gerraren aurretik euskararen eta euskal kulturaren alde lan egin zutenak ere gogoan zituen, «kontziente zen aurreko ondarea zein zen». Bestalde, Azkarateren ustez, azken ordura arte bere buruaren jabe izan da, eta azkeneko urteetan kapaz zen garai bateko gauzak gogoratzeko eta transmititzeko. «Labaienek errenazimendu garaiko espiritua zuen».

IÑIGO ALBERDI Euskadiko Orkestrako zuzendari nagusia

«Abertzaletasun konprometitutik ikusi zuen orkestrak balio handia zuela»

Alberdik nabarmendu du Labaien «kultura pertsona izanda, eta gizon jantzia, abertzaletasun konprometitutik ikusi zuen orkestra bat izateak balio handia zuela». Halaber, Labaienek maiz esaten zuen esaldi bat gogoratu du: «Herri batek, herri bat izango bada, bi gauza izan behar ditu: orkestra indartsu bat eta hegazkin konpainia bat».

TXUTXI ARIZNABARRETA Independentistak sareko kidea

«Beti zegoen prest mobilizazioetan-eta parte hartzeko»

Independentistak sarearen sortzaileetako bat izan zen Labaien, 2010ean, eta ordutik «oso modu aktiboan» hartu zuen parte. «Beti zegoen prest mobilizazioetan-eta parte hartzeko». Bileretan egiten zituen «ekarpenak» estimu handian ditu. «Esperientzia eta aberastasuna» ekartzen zituen. «Oso samurra» zen jendearekin, eta «jario gozokoa» hizketan.


Argazki errealago bat geratu da

EAJk espazio batzuk berreskuratu ditu.EH Bilduk kualitatiboki sufritu du gehien.Ikusteko dago biek akordio jakin batzuk lortuko dituzten

Nahiz eta 2011ko udal eta foru hauteskundeetatik Gipuzkoan Bildu-Amaiur-EH Bildu nagusitu izan den, herenegun EAJk irabazi zituen udal eta foru bozak. Duela lau urtekoetatik, igoera handia izan du.

HAUTESKUNDE ARGAZKIA2007koetan izan ezik (PSE-EE nagusitu zen), Gipuzkoan foru hauteskundeetan beti izan dira irabazle alderdi abertzaleak. EAJ artean zatitzeke zela edo ondoren EArekin koalizioan joandakoan, garaile izan da gehienetan. HBk irabazi zituen foru bozak behin (1991n), eta lau urte lehenago, aurreneko indarra EA izanda, EAJren aurretik geratu zen. 1995ean, berriz, jeltzaleengandik 800 botora gelditu zen. Gero, ezker abertzalearen ilegalizazio aroa etorri zen (2003-2011), eta zortzi urte haietako argazkia ez zen gipuzkoarren borondatearen isla izan.

2011n, Bilduren legeztatzearekin, sentsibilitate guztiak zeuden berriro, eta koalizioak aise irabazi zituen foru hauteskundeak. %35eko babesa lortu zuen, eta 22 batzarkide; ahaldun nagusi, ezker abertzaleko kide bat aurreneko aldiz: Martin Garitano. Horrez gain, 58 alkatetza eskuratu zituen Bilduk; haien artean, Donostia. Baina orain lau urteko hitzorduan, EAJren beherakada ere azpimarragarria izan zen. Esate baterako, lau alkatetzarekin baizik ez zen geratu; udalerririk handiena Hondarribia izan zen —ia hamazazpi mila biztanle—.

Lau urte hauetan, Bilduren foru gobernuarekin bi aldiz adostu ditu aurrekontuak EAJk, baina bien artean oso giro txarra egon da: hondakinak, Bidegi, ondarearen gaineko zerga... Bildu nahiko bakarrik sentitu da. Batzar Nagusietan, Aralarren ordezkari bakarraren sostengua soilik izan du. Aldiz, gizartean aurrean izan ditu Adegi, herrialdeko hedabide talderik handiena edo atez ateko sistemaren aurkako milaka herritar (70.000 sinadura batu zituzten). Joseba Egibar GBBko presidenteak aspaldi esan zuen hauteskunde hauetan «bi ereduren arteko talka» gertatuko zela: EAJren eta Bilduren —«ezker abertzalearen»— artekoa. Maiz errepikatu da ideia hori handik eta hemendik; azkena, igandean bertan.

Ongi atera zaio EAJri: berak pilatu du Bilduren aurkako botoa. Batzar Nagusietako bozetan, 32.000 botoko hazkundea izan du 2011tik, eta bozen %31,5era heldu da. Donostiako Udalekoetan, ia bikoiztu egin ditu emaitzak (+13.500 boto). Eusko Legebiltzarrerako azken bozetako —EAJren hitzordu indartsueneko— emaitzak erdietsi ditu: herrialdean, orduan baino mila boto gutxiago; Donostian, batez besteko bera (%29,6) eta ia mila boto gehiago —alkatetzara helduta, Donostia 2016ren ospakizunaren buru izatea, Tabakaleraren irekiera edota Anoeta estadio berritua zabaltzea tokatuko zaio Eneko Goiari—. Arrakasta handia EAJrena.

EH Bilduk ez du jaitsiera handirik izan kuantitatiboki Bildurekiko (Batzar Nagusietan, 119.000 botoetatik, 16.000 behera, eta Donostian, 600); forukoetan eta udalekoetan, ia %30eko sostengua jaso du. Kualitatiboki sufritu egin du, baina, erakunde publiko nagusiak galdu baititu.

Ikusi beharko da lau urtera EAJk zenbateraino aktiba dezakeen oraingo boto poltsa berezi hori, eta EH Bildu nola iristen den. Orain, bederen, hauteskunde argazki errealago bat geratu da Gipuzkoan. Hemendik aurrera, aldagai edo joera txiki batekin, posizioak alda daitezke.

Alderaketa bat egitearren, kasik Lizarra-Garaziko foru bozetako (1999) argazkia dago orain: orduan, EAJ-EAk %34 eta EHk %28; bi indar abertzaleen artean, 33 batzarkide. Orain 35, Batzar Nagusietako %68,2. Ahal Dugu ere erabakitzeko eskubidearen alde denez, hiruren artean, %80,4. Gizarte eredu desberdina du EAJk, eta litekeena da PSErekin hobeto moldatzea kudeaketarako. Baina ikusteko dago herri kontsulta hauspotzearren EAJk, EH Bilduk eta Ahal Dugu-k elkarrekin aritzeko borondaterik duten, eta lehen biek eraikuntza nazionalerako akordiorik egiten duten.

UDALAKEAJk bazuen arrisku bat hauteskunde hauetan: foru bozetan irabazi ez arren, inbestiduran PSErekin bat eginda diputazioa lortu, baina udalen argazkia oso Bildukoa izatea. Estrategia ederki atera zaio, ordea: forukoetan garaile izateaz gain, Gipuzkoako udal handi batzuk (ber)eskuratuko ditu: Arrasate, Zarautz, Bergara, Azkoitia, Tolosa, Beasain... Datu garrantzitsua da Markel Olanoren gobernuaren kudeaketarako. EH Bilduk ere izango ditu udal handi batzuk (Errenteria, Hernani, Azpeitia...). Atzo, Markel Olanok iragarri zuen «gauzak modu inteligentean, arrazoituan eta pentsatuta» planteatuko dituela.

EH BILDUREN AUTOKRITIKAHasier Arraiz EH Bilduko buruetakoak aitortu du koalizioak gauza batzuk «gaizki» egin dituela. Ez du zehaztu zer. Gaur prentsaurreko bat emango du, eta han jakinaraz diezaieke euren hautesleei zer egin duen EH Bilduk gaizki. Kudeaketan, batik bat Gipuzkoan izan da. «Espero genuena baino gehiago zigortu dute kudeaketa, batez ere botoak non galdu ditugun ikusita», zioen atzo Xabier Olano diputatugai nagusiak Tolosaldeko Ataria-n. Juan Karlos Izagirre Donostiako jarduneko alkateak atzo adierazi zuen bere ustez alkatetzako aldi honetan ez dituztela gauzak oker egin.

PSE-EE, ANDOAINEN BILANahikoa ondo atera da Gipuzkoako PSE lehiatik: eutsi Batzar Nagusietan —eta EAJrekin gobernua osatzeko aukera du—, eta, probintzian, bere udalerri gehienetan garaile, sendo agertuta: Irunen, Eibarren, Lasarte-Orian, Zumarragan... Gainera, Denis Itxasok EAJri esan dio PSEk Andoain ere nahi duela —bigarren izan da—, eta EH Bilduri eragotzi alkatetza.

AHAL DUGU ETA PPAlderdi berri bat indartsu sartuko da Gipuzkoako Batzar Nagusietan: Ahal Dugu (43.000 boto), sei batzarkiderekin. Berriz PP ia desagertzeraino heldu da Gipuzkoan: batzarkide bakarra (%5,4) eta zazpi zinegotzi baino ez.


Kejie ta desditxie: 'Bastarrikaldeko aparkalekuak'

I.L. Maxixatzeneko erabiltzaileak Bastarrikalde auzoko aparkalekuen "arazoa" izan du hizpide bidali duen gutunean. Auzo horretan jendeak ibilgailuak "edozein lekutan" uzten dituela dio. Hona hemen erabiltzailaren kexa:

"Aparkalekuekin izugarrizko arazoak sortzen dira Bastarrikalden. Batetik, ekitaldi pila bat egon ohi da inguruan: Zinema, abesbatzaren nahiz bandaren kontzertuak, pilota partidak etab. Hori dela eta, aparkalekuak beteta egoten dira.

Horrez gain, jendeak jada ibilgailua edozein lekutan lagatzeko ohitura hartu du, eta Udaltzaingoak "barra librea" utzi du denentzat, bertakoentzat izan ezik. Bizilagunok presazko minuturen batean autoa utzi behar izan dugunetan, isuna jarri izan digute.

Asteburuetan erdigunea itxita egon ohi denez, Erdikaleko bizilagunek eta bertako jendeak aparkatu ohi dugu bertan, baita kanpotik datorren jendeak ere. Udaltzaingoari gai horren inguruan deitu eta "bai, bai" esan, baina ezer egiten al dute? Ez. Gaur, Udaltzaingora deitu dut, eta handik ordubetera autobusa trabeska zegoen oraindik, baita kamioi bat espaloi gainean ere, eta ez zen deskargatzen ari. Bada gauzak ondo egiteko ordua...".


Berri Txarraken Azpeitiko kontzerturako sarrerak eskuratzeko ilaran da hainbat herritar

Sanagustin kulturgunearen atarian ilara sortu da gaur goizean.

Gaur, asteartea, 17:00etan jarriko dituzte salgai Berri Txarrakek otsailaren 21ean, ostegunez, Sanagustin kulturgunean eskainiko duen emanaldirako sarrerak, baina dagoeneko hainbat dira sarrerak eskuratzeko ilaran diren herritarrak; goizetik dozenatik gora lagun daude kulturgunearen atarian.

Guztira, 500 sarrera jarriko dituzte salgai kulturguneko leihatilan, eta Internet bidez ezingo dira erosi. Aldiz, Kultur Bonoa dutenek aski izango dute kontzertuaren unean txartel hori sarreran erakutsita. 18 euro ordaindu beharko da sarrera bakoitza, eta herritarrek, gehienez, launa sarrera eskuratu ahal izango dituzte. Azpeitiko gisan, Berri Txarrakek kontzertua eskainiko duen beste hainbat herritan ere sortu dira dagoeneko sarrerak eskuratzeko ilarak, hala nola Gernikan (Bizkaia), Ondarroan (Bizkaia) eta Altsasun (Nafarroa).


Erakustaldi polita egin zuten, bai neskek eta baita mutilek ere

Larunbatean Arrasateko 7ko Torneoa jokatu zen, eta bertan, Hernaniko bi talde aritu ziren lehian: senior mutilak eta senior neskak. Mutilek lehen postuan amaitu zuten hasierako sailkapena, Gaztedi eta Uribealdeari irabazita. Finalerdian ordea, Getxo izan zuten aurkari, eta ezin izan zioten lehen postuari eutsi. 19-17 galduta, Uribealderen aurka jokatu behar izan zuten berriro, eta azkenenean, hirugarren postua eskuratu zuten. Neskek berriz, bi partidu jokatu zituzten, Getxoren eta Uribealdearen kontra. Ez zuten irabazterik lortu, baina oso itxura ona eman zuten, horrelako txapelketa batean parte hartzen zuten lehen aldia zela kontuan hartuta.


Ferietako postuak

Azaroaren 19an eginen diren Ferietan postua paratu nahi dutenei, bezperan, hau da, azaroaren 18an, 16:00etatik aitzinera, banatuko zaizkie postuak. Harat joatea ezinbertzekoa izanen da. Metro linealeko 11,96 euro kostako da.


Abaltzisketan jokaturiko aizkora desafioaz mintzatu gara Maika Ariztegirekin.


Gazte asanbladak filmak emango ditu asteartero plazan

KULTURA // Lazkaoko Gazte Asanbladak zinema emanaldiak antolatu ditu, uztaileko astearte guztietarako. Atzo hasi ziren ekimenarekin, aurreko urteetako bidetik. Film laburren sorta jarriko dute, pantaila handian ikusgai. Plazako frontoian izango dira emanaldiak, astearteetan 22:00etan hasita. Uztailaren 12an, 19an eta 26an dira hurrengo ikus-entzunezkoak.


Bere laugarren diskoa denean lanean dabil Etxe abeslaria

Bere musikaz eta "El conquistador del fin del mundo" saioan egin duenaz galdetu diote "Faktoria"ko lankideek Etxe berriztarrari.

Iñaki Etxezarraga Etxe duela 6 urte ezagutu genuen bere lehen lanagaz, ordutik beste bi disko atera ditu, eta berria prestatzen dabil gainera...baina musikaria izateaz gain, hileotan beste zeozergatik dabil jendearen ahotan: izan be 27 urteko berriztarra ETB2ko "El Conquistador del Fin del MundoEl Conquistador del Fin del Mundo" saioan lehiatu da, Patagonian badakizue, nahiz eta osasun arazoek lehia uztera derrigortu duten.

Entzun atxikituriko audioan elkarrizketa osoa!


Txakurkume bat aurkitu dute

Border collie arrazako txakurkume bat aurkitu dutela jakinarazi dute. Galdu duenak deitu dezala honako telefonora: 943 33 17 94.


Emakume presoak eta Sevillako borroka gogoan, gaur

Preso eta iheslarien aldeko ekimena egingo da gaur, 20:00etan Gudarien plazan. Emakumeen aurkako erasoen harira, Hernaniko Txoko Feministak emakume presoen egoera gogora ekarriko du. Horrez gain, Sevilla II espetxeko presoak gogoan izango dituzte. Osasun egoerak behartuta, eta 31 egun eta gero, bertan behera utzi dute gose greba, tartean Gurutz Agirresarobe hernaniarrak. Beraien egoerak eta baldintzak ez dutela aldaketarik izan salatu dute. Honekin lotuta manifestazioa izango da igandean 12:30etan, Bulebarretik.


Iazko aurrekontuaren soberakinekin inbertsioak egingo ditu Udalak

Apirilean eginiko osoko bilkuran iazko aurrekontuaren kitapenaren berri emanda, 800.000 euro inguruko soberakina aurkeztu zuen Udalak. Inbertsioak egingo dituzte, bestek beste, Santa Mariñe plaza estaltzeko, pilotalekua hobetzeko ala San Pedro auzoko hirugarren fasea exekutatzeko.


Urriko langabezia datuek ekonomia jarri dute berriz lehiaren erdigunean

Virginian, Romney doa aurretik, ozta-ozta; urte luzez errepublikanoa izan den estatuak zalantza ageri du orain

AEBetako ekonomia ez dago prest hauteskunde kanpainako azken egunetan itzalpean gelditzeko. Atzo eman zituen urriko lan merkatuaren datuak Lan Sailak: AEBetan 171.000 lanpostu sortu dira, espero baino dezente gehiago. Langabeziak, ordea, gora egin du apur bat: iraileko %7,8tik, %7,9ra.

Nola begiratzen zaion basokada erdiari: Barack Obamak eta Mitt Romneyk, biek erabili dituzte datuok euren alde. Demokratek lanpostu sortu berrien kopurua esanguratsuagoa dela nabarmendu dute, langabeziak lan bila dabiltzan pertsonak adierazten dituelako. Hilabete honetan pertsona gehiago hasi dira lan bila, eta hori ere seinale positiboa da: lana topatzeko aukerak ikusi dituztela eta ekonomian konfiantza berreskuratu dutela erakusten du. Errepublikanoentzat, berriz, 12,3 milioi langabe 12,3 milioi langabe dira, ekonomia «oraindik borrokan» ari den seinale. Romneyk «benetako aldaketa» baten promesa egin zuen atzo, Wisconsinen.

Hain justu, ekonomiatik egin dio eraso Romneyk aste honetan Virginian: petrolioaren garestitzea izan du mintzagai, eta krisiaren ondorioz tokiko hainbat negozio txiki itxi dituztela nabarmendu du. Gobernuari bota dio errua: zergek, Washingtongo murrizketek eta Obamaren gizarte segurantzako programek «Amerika osoan negozio txikiak suntsitzen» dituztela esan du.

Langabezia gutxien duena

Okerreko lekuan egin ditu adierazpenok Romneyk: Virginian oso jende gutxik daki zer diren arazo ekonomikoak. AEBetako langabezia tasarik apalenetakoa izan du —urrian, %5,9—, eta iparraldeko eskualde batzuk AEBetako aberatsenak dira; han, 25 urtetik gorakoen herenek baino gehiagok dute unibertsitate titulua —AEBetako batez bestekoa %10 baino gutxiago da—.

Historikoki errepublikanoa izan da Virginia, baina 2008an Obamak irabazi zuen, ohi baino alde txikiagoz bada ere. Horrek estatu zalantzatien zerrendan sartu du. Presidenteak alde ditu beltzak —Virginian, herritarren %19,8 dira; estatu guztietan, batez beste, %13,1— eta gobernuko langileak. Izan ere, Washington Hiria Virginiara itsatsita dago, eta hark, neurri handi batean, Etxe Zuriko dolarrei eskertu behar die bere oparotasuna.

Inkestek diote Virginiako hamahiru hauteskunde botoak Romneyren aldekoak izango direla, baina aldea hain da txikia —%0,05 baino ez—, ezer ez baita ziurra. Eta hamahiru horiek ere ez diote ziurtatzen Etxe Zurirako sarbidea.


“Gorosti Txopitea, asko maite zaitugu!”

Esker onak emateko eta maitasuna adierazteko helburuagaz, Euskal Telebistak Asko maite zaitut saioa hasi zuen domekan. Eta lehenengo saio horretan Lekeitioko Gorosti Txopitea izan zen protagonistetako bat. Senideen, lagunen eta gainerako herritarren maitasun mezua “pozik eta ezustean” hartu zuela azaldu du.

Asko maite zaitut domekan hasi bazen ere, grabaketa joan den urteko uztailean izan zela jakitera eman du Txopiteak. “Pozik bizi izan nuen momentu hori. Egia esan, nik aldarrikatu nahi izan ditudan mezuekin lekeitiarrak beti izan dira eskuzabalak eta beti egon dira laguntzeko prest. Horrez gain, kategoria handiko lagunak eta senideak ditudala ere esan behar dut”.

Helburu solidarioa

Izan ere, urteetan, Txopiteak gaixotasun neuromuskularrak bistaratzeko bidea egiten dihardu. Eta gai hori mahairatze aldera, hainbat ekimen bultzatu izan ditu lekeitiarrak, lau haizetara zabaldu den tapoi bilketa solidarioa tarteko. “Nik nahi dudana da gaixotasun arraroei buruz jendeak berbetan jarraitzea. Beti aldarrikatu dugu administrazioak gehiago lagundu behar digula. Ikertzea garrantzitsua da, baina are garrantzitsuagoa da gaixotasun arraroren bat dutenen senideei euren egunerokotasunean laguntzea”.

Txopitearen argazkiak, Asko maite zaitut.

Kasu hori da hain justu Txopitearena. Izan ere, bere semeari gaixotasun neuromuskularra atzeman zioten. Ordutik, gaia ezagutara emateko bateko eta besteko ateak jo ditu lekeitiarrak. “Ni horrelako naiz. Baina beste asko eta asko daude guk bizi dugun egoera bera bizi dutenak eta isilean asko egiten dutenak”.

Funtsean, gaixo dauden horien kasuan, ez dela aurrera begiratzen dio. “Gaixotasunik ez dutenen kasuan, aurretik etorri ahal denaz pentsatzen da (unibertsitarera joango da?…). Horrelako gaixotasunak dituztenekin ostera, ez da hori gertatzen; urte batzuk eta gero pertsona horiek beharko dutenaz ere pentsatu egin behar da”.

Ingurukoen babesa

Urte hauetan guztietan senideak eta lagunak bidelagun izan dituela dio Txopiteak, beste herritar askogaz batera. Horietako bat da Ostaizka Zabaleta. Eta bera izan zen Txopiteari sorpresa emateko konplizea ere. “Ibilbide honetan Ostaizka nire erdia da, ni ez naiz ezer bera barik. Nire koinata ere gure bidera gehitu zen”.

Domekan, telebistako saioa Zabaletagaz eta koinatagaz ikusi zuela dio.

Senide, lagun eta herrikideen maitasun mezuak jasota, bere aldarrikapenen bidean aurrera egiten jarraitzeko indartsu dagoela gaineratu du Txopiteak.


Mendia: 'PSOEk ez dio babesa emango PPri, ezta inola ere'

PSOEk berretsi du ezezkoa emango diola Mariano Rajoy eta haren alderdiari; izan ere, Ferrazen iritziz, "immobilismo, inposizio eta desberdintasunaren sinonimoak dira".

PSE-EEko idazkari nagusi Idoia Mendiak berretsi du PSOEk ez diola babesa emango PPri gobernua osatzeko "ezta inola ere". Hala erantzun dio Mariano Rajoy jarduneko presidenteari; izan ere, Rajoyk astearte honetan proposatu du babes zabaleko gobernua osatzea, PPren lidergoarekin eta parlamentu-egonkortasunarekin. Espainiako batasuna, subiranotasun nazionala eta espainiarren berdintasuna defendatzen dutenek egingo lukete Gobernu hori.

"Ez du ematen horrek aukerarik duenik; PPk badaki PSOEk ez diola babesa emango Gobernua osatzeko, ezta inola ere, ez gure baiezkoarekin ezta gure abstentzioarekin ere, ez Mariano Rajoyrekin ezta beste edozein hautagairekin", esan du, Radio Euskadiri egindako adierazpenetan.

"Immobilismo, inposizio eta desberdintasuna"

PSEko liderrak hitz egin aurretik, PSOEk ere ezezkoa berretsita zuen. Alderdi Sozialistak nabarmendu du ezezkoa ez dela bakarrik Rajoyrentzakoa, baizik eta PPko beste edozein hautagairentzakoa ere. Haien iritziz, PP "immobilismo, inposizio eta desberdintasunaren sinonimoa da".

Cesar Luena Antolamendu idazkariak berriro azaldu du PSOEk uste duela Rajoy saiatu behar dela Gobernua osatzen, boto gehien jaso duen alderdiko hautagaia delako, baina berriz azpimarratu du ez duela sozialisten babesa izango; izan ere, Rajoy "iraganekoa da". "Rajoy immobilismoa da, inposizio; Rajoy eta haren alderdia ustelkeriatik oso gertu daude; Rajoy desberdintasuna da", laburbildu du.

Sozialisten bigarren zenbakiak berretsi du Espainiak kohesio soziala eta berdintasuna behar dituela, eta PPko presidentea, hain justu, kontrakoa dela. Gainera, esan du beharrezkoak direla "argitasuna eta garbitasuna", eta ez orain PP, Luenaren esanetan, ematen ari den ikuskizuna, Pedro Gomez de la Serna diputatuaren auzia dela-eta. "Hain zaila al da baztertzea? ", galdetu du.


Txantxarreka gaztetxeak bigarren eskuko Trukerreka azoka egingo du larunbatean

Argazkia: Iñaki Agirre

Antiguako Txantxarrekako kideek Trukerreka azoka egingo dute larunbat eguerdian, gaztetxean azken hilabeteetan zehar bildu duten bigarren eskuko arropa auzotarrei eskaintzeko. Aurten bigarren eskuko azoka antolatzen duten bigarren aldia da izango da, izan ere, otsailean egin zuten Trukerrekaren arrakasta errepikatu nahi dute larunbat honetan.

Honakoan, ordea, auzotik gertuago egotea bilatuko dutela diote Txantxarrekako kideek. Horretarako, Matia kalean larunbat eguerdietan bizi den giroaz baliatuko dira, azoka Txalupagillene plazan kokatuz. Bertara jaitsiko dituzte arropa zintzilikatu eta agerian uzteko erabiliko dituzten sokak eta mahaiak. Giro ona bermatzeko asmoz, musika ekipoa ere jaitsiko dute gainera gaztetxeko kideek, eta bazkaldu aurretik gosea ase nahi dutenentzako pintxo sorta ederra prestatuko dutela diote ere Txantxarrekatik.

Auzotarrek gaztetxeari azken hilabeteetan eman dizkieten arropak eskainiko dira azokan, borondatearen truke. Bertan bildutakoa Txantxarrekaren gastu desberdinak ordaintzera bideratuko da. Azoka 12:00etatik aurrera egongo da martxan. Ordu berean, Donostia Galdeketako kideek mahaia jarriko dute ere plazan, Gure Esku Dagok ekainaren 10ean egingo duen giza katean parte hartu nahi dutenek bertan izena eman dezaten.


Josu Erkorekari elkarrizketa, 'Egun On Euskadi'n eta 'ETB Hoy'n

Egun-eguneko gai politikoak aztertuko ditu Eusko Jaurlaritzako bozeramaileak.

Josu Erkoreka Eusko Jaurlaritzako bozeramaileari elkarrizketa egingo diote gaur 'Egun On Euskadi' eta 'ETB Hoy' albistegietan. Gonbidatuak egun-eguneko gai politikoak aztertuko ditu, Europako hauteskundeen kanpainaren atarian.

ETB1en Estepan Aldamiz-Etxebarriak egingo dio elkarrizketa, eta, horrez gain, Niko Moreno, Oskar Rodriguez eta Jaime Tapia kolaboratzaileak izango dira saioan, 08:00etatik aurrera.

ETB2n, Olaia Urtiagaren galderei erantzungo dizkie Josu Erkorekak 11:45ean, eta, ondoren, Silvia Intxaurrondok gidatzen duen hausnarketa eta solasaldirako tartean, eguneko albiste nabarmenenak aztertuko dituzte.

Javier Urra psikologoarekin, 'Entrada Libre'n

Vanessa Sanchezek, berriz, Javier Urra psikologoa elkarrizketatuko du 'Entrada Libre' saioan. Hitzorduan zehar, psikohigieneaz arituko dira, geure burua eta gure ingurukoena zaintzearen garrantziaz.


'Maitasunaz tresna kultural bat eraiki dugu, eta kudeatu egin behar da'

Maitasunaren ideologia deseiraikitzeko edo kritikotasunetik eraikitzeko proposamena egin du 'Jakin'ek. Lorea Agirre zuzendariarekin eta Mari Luz Esteban EHUko ikerlariarekin laburbildu dugu mamia.

Maitasuna politikoa dela aspaldi aldarrikatu zuen Mari Luz Esteban EHUko irakasle eta feminismoaren antropologoan aditu denak; ideologia bat dela, eta maitasuna bizitzeko dugun eta ezartzen diguten erak gizarte eredu bat, sistema oso bat ,erreproduzitzen eta betikotzen duela. Maitasunaren ideologia hori deseraikitzeko edo kritikotasunetik berreraikitzeko proposamenak egin dute Jakin-ek antolatutako jardunaldietan aurrena, eta aldizkari horren azken zenbakian orain. Jakin-eko zuzendari Lorea Agirre eta Mari Luz Estebanek berak laburbildu digute bertan jasotakoaren mamia gaurko 'Faktorian'.

Estebanek azaldu duenez, 'maitasuna berezkoa dela jotzen dugu eta ez gara jabetzen maitasun erromantikoa tresna kulturala dela eta, beraz, landu egin behar dena'. Proposatu diguten eredu 'estu' eta 'askotan injustuaren' aurrean, maitasun berdinzaleagoa, elkartasunean oinarritutakoa, eta askatzaileagoa eraiki beharraz aritu dira. Lorea Agirrek defendatu du ikuspegi hori politikaren eremura eramanez gero, gizarte antolaketa eredu hobea genukeela.


Santxo Goñi txapelketako finalerako sailkatu da

Lehenengo finalaurrekoak jokatu dituzte Goñiren Omenezko pilota txapelketan. Zumarragako Beloki frontoian, lau t’erdiko promesetan, Santxo nagusitu zen Dorronsororen kontra jokatutako partidan, (22-15). Santxok, beraz, apirilaren 4ko finalerako txartela lortu du. Binako seniorretan Larrañaga-Aldape bikotea finalerako sailkatu da, Quina-Telletxearen kontrako partida irabazi eta gero, (22-11)


Lezamako postal solidarioak, salgai

Lezamako Udala egitasmo solidario batean murgildu, eta postal turistikoak kaleratu ditu Unicef elkartearekin batera. Postaletan herriko irudiak eta paisaiak jarri dituzte ikusgai. Txartel bakoitzak euro bat balio du eta Lezamako leku batzuetan erosi ahal izango dira: Josune Janaridenda, Dañobeitia Ahizpak Janaridenda, Erromesen Aterpea, Lohitzun Goxo-Goxo eta Udal Liburutegia, alegia. Ateratzen den dirua Unicef erakundeak umeentzako gauzatzen dituen proiektuetara zuzenduko da.


PSE-EE

Sozialistek larrosak banatu zituzten ferian. Bertan izan zen Estefania Morcillo alkategaia, Rafaela Romero, Iñaki Arriola, Arritxu Marañon alderdikideekin.


Kim Jong-unek 'zertxobait gehiago' begiratuko ditu Estatu Batuak

Ipar Koreako buruak egoera ‘une larrira’ eramaten egotea leporatu die Estatu Batuei, “tresneria estrategiko nuklear ikaragarria" sartzean penintsula inguruan.

Kim Jong-un Ipar Koreako buruak Guamgo irlaren ingurua misilekin bonbardatzeko planak aztertu ditu, eta AEBen jokaera ?zertxobait gehiago? begiratzea erabaki du, erasoa hasi baino lehen.

Ipar Koreako Armadaren Indar Estrategikoen ikuskapen batean eman diote Kimi planari buruzko informazioa. Koreako penintsulako egoera ?une larrira? eramaten egotea leporatu die AEBei.

Washingtonek ?ezpata lepoan jarri du? Piongiangekiko konfrontazio politikarekin, eta ?tentsioak baretzeko eta gatazka militar arriskutsua ekiditeko Koreako penintsulan beharrezkoa da AEBek erabaki egokia hartzea eta ekintzekin erakustea?, adierazi du Kimek.

Ipar Koreako buruak Piongiang probokatzea leporatu dio Washingtoni, ?tresneria estrategiko nuklear ikaragarria? sartzean penintsula inguruan. ?Berehala? probokazioak uztera eta aldebakarreko eskaerak gelditzera premiatu du herrialdea.

Ikuskapenean, Kimek uneren batean jarduteko tropen prestaketa goraipatu du, baina haren azken hitzen arabera, Guameko bonbardaketa ez da berehalakoa izango, Washingoten "portaera tontoa eta inozoa zertxobait gehiago begiratu? nahi duelako.

AEBak "prest", edozein mehatxuri erantzuteko

Bestalde, Donald Trump AEBko presidenteak, Shinzo Abe Japoniako lehen ministroarekin izandako telefono dei batean, esan du, AEBak ?prest? daudela Ipar Korearen edozein mehatxuri erantzuteko, herrialdearen aurkakoa ala haren aliatuen aurkakoa (Hego Korea eta Japonia) izan, Etxe Zuriak ohar batean jakitera eman duenez.

Bi agintariek adierazi dutenez, Ipar Koreari dagokionez, lehentasun nagusia ahal den guztia egitea da Kim Jong-unen erregimenak misilak jaurtitzea ekiditeko.


Egiazkoak zein apokrifoak

Urre urdinaren lurrina | Jurgi Kintana | Pamiela, 2009

Literatura ikerlari, ikastun, “eskukatzaile” guztien ametsa da seguru, auskalo hezea, idazle ezezagun baten aurkikuntza egitea, gutxienez idazle ezagunen baten obra ezezagunen batena, munduari deskubrimendu hori eskaintzea, mundu berri batena bailitzan. Euskaraz idatzi zuen Flaubert bat, Zola bat, Galdós bat aurkitzeak, literatura historiografiaren Olinpora sartuko luke zuzenean eta hotsandiz ikerlari, ikastun, eskukatzaile hori. Zeregin gaitza, hain zuzen, Jurgi Kintanak bere buruari ezarri diona Urre urdinaren lilura liburuan. Euskal idazle galduaren bila (1810-1940) azpitituluan, poesiaren aukera posibleago eta sinesgarriagoari jarraikiko zaio bilatzailea: “Ez ote zen egon oharkabean geratu zaigun euskal poeta nabarmenik?”.

Bilaketa bat da, beraz, hemen proposatzen zaiguna, bidaia bat, eta bilaketa-bidaia guztietan gertatzen den bezala, askoz ere interesgarriagoa da helmuga baino bidea bera. Garaietan, obretan, hautagaietan barrena proposatutako hau da kitzikagarria, nahi baino epidermikoagoa, horregatik ere inspiratzailea. Helmuga, alegia aurkikuntzaren bat, edo bat baino gehiago, erdiesten duen jakiteko, liburua irakurtzea izango da onena. Baina onar bekit spoilerra: “Bilatutakoa ertzeko pertsonengan azaldu zaigu”, aitortuko du bukaera partean. Gauza jakina baita ertzak beti zentroa baino puskaz interesgarriagoak direla: “Joan-etorrian zebiltzanengan, euskal-erdal ertzean, arrotz gerturatuetan eta bertoko arroztuen artean”. Eta jakina den beste gauza bat, baina ez dena alferrikakoa behin eta berriz gogoraraztea: “Kultur testuinguruaren garapenak biderkatzen du autore jenialak agertzeko probabilitatea”.

Izan ez ginen literatur historia loriatsua nekez osa dezakegu orain, diosku Kintanak, ez bada “euskal obra apokrifoen bidetik”. Ez luke balioko gure literatur tradizioa sendoago bihurtzeko, agian, baina zer ondo pasako genukeen bitartean. Literatura jolaserako ere bada, beharrezkoak iruditzen zaizkit Kintanarena bezalako ariketak, establishmenta apur bat zirikatzen dutenak. Horren froga garbia, kritiken hemerotekak liburuaz bildu kritika gehienek —literatura ikerlari, ikastun, eskukatzaileenak, behintzat— liburua epel xamar utzi izana. Espero dezagun guk ere, hartara, “halako aurkikuntzak ez direla faltako (egiazkoak zein apokrifoak)”.


'Herri Txiki' eta '360º' saioen audientzia datu bikainak, igandeko ordutegi nagusian

ETB1eko 'Herri Txiki' denboraldiko ikusiena izan zen eta % 7,0ko audientzia-zatia bereganatu zuen. '360º' saioak eskainitako 'Altsasu: heridas abiertas' erreportajeak % 11,9ko ikusle-kuota lortu zuen.

ETB1eko 'Herri Txiki, Infernu Handi' eta ETB2ko '360º' saioak igandeko ordutegi nagusian nabarmendu ziren, audientzia datu bikainak bereganatuz.

Zuhaitz Gurrutxagak eta Mikel Pagadik aurkeztutako saioak % 7,0ko audientzia-zatia lortu zuen eta euskaldunen artean audientzia-buru izan zen % 17,4ko ikusle-kuotarekin. Markina- Xemein herriari buruzko atala denboraldiko saiorik ikusiena izan zen, eta 145.000 ikus-entzulek bat egin zuten uneren batean emanaldiarekin Euskadin eta eragin eremuan.

Halaber, Eider Hurtadok aurkeztutako '360º' saioak Altsasu: heridas abiertas erreportajea eskaini zuen, eta % 11,9ko audientzia-zatia eskuratu zuen. TV3k ekoitzitako erreportaje honek 237.000 ikus-entzuleko audientzia-metatua izan zuen Euskadin eta eragin eremuan.


120 lagunek EHNA tramitatu zuten Donamarian

Ekainaren 25ean Zubietan ere tramitatuko da

Maiatzaren 28an EHNA (Euskal Herriko Naziotasun Aitormena) tramitatzen hasi zen Malerrekan.

Donamaria izan zen lehen herria eta adin guzietako jendea hurbildu zen. Osotara 120 lagunek tramitatu zuten. Eguna jai giroan igaro zen, trikitilari eta txalapartariekin gozatzeko modua izan zen, baita hamarretakoa hartzeko ere herriko ostatuan. EHNAren tramitazio egunean poteoa eta bertso afaria ere egin zuten herriko gazteek. EHNA tramitatzeko aukera gehiago ere izanen da Malerrekan, lekukoa Zubietak hartzeko asmoa baitu. Malerrekako edonork izanen du tramitazioa egiteko modua ekainaren 25ean goizez 11etatik 14etara eta arratsaldez 17etatik 20etara. Eskaera egiteko beharrezkoak dira 3 argazki txiki, erroldako agiria (norberak bere udaletxean eska dezala) eta 15 euro.


Torrak erreferendum bat egin nahi du legealdia amaitu aurretik

Kataluniako Legebiltzarrean egin duen ezusteko proposamenak ez du beste alderdi subiranisten babesik izan. Oposizioak dimisioa eskatu dio Generalitateko presidenteari

Datozen hilabeteetarako bide orri bat aurkeztu zuen atzo Quim Torra Kataluniako presidenteak. Buruzagi subiranisten aurkako epaia jorratzeko osoko bilkuran «suminduta» agertu zen Torra, eta ez zuen inor hotz utzi: guztiek egotzi zioten zerbait presidenteari. Torrak esan zuen «fartsa handi bat» dela Espainiako Auzitegi Nazionalaren epaia, eta «mendekua» besterik ez duela nahi. Dena den, eztabaida piztu zuena Torraren erreferendum proposamena izan zen.

Argi utzi zuen ez duela albo batera utziko autodeterminazio eskubidea: «Hautetsontziak jartzeagatik 100 urteko zigorra ezartzen badigute, berriz jarri beharko ditugu». Gehitu zuen herri akordio handi bat behar dela horretarako, alderdiez gain sindikatuak eta gizarte eragileak biltzen dituena. «Legegintzaldia autodeterminazio eskubidea baliatuz amaitzea proposatuko dut nik». Horretaz gain, Poliziaren indarkeriari dagokionez, hitzeman zuen protokoloa apurtzen duten jokabideak ikertuko dituztela.

ERCk ez zuen begi onez ikusi presidentearen erreferendum proposamena. Asmo horren berri ez izatea kritikatu zuen Sergi Sabria bozeramaileak: «Aztertuko dugu proposamena, baina independentismoak akordio handiei esker egin du aurrera orain arte». Ez zen bakarra izan, JxC Torraren alderdiko kideek ere aitortu baitzuten ez zutela proposamenaren berri. Bilkura amaitu bezain pronto, Pere Aragones presidenteordeak bilera bat eskatu zion Torrari. ERCren arabera, «ez da datak jartzeko garaia».

CUPek ere esan du «inprobisazioa» dela proposamen hori, baita adostasun bat behar dela halako bideak hartu aurretik. Natalia Sanchez diputatuak Torraren jokabideak sinesgarritasun gutxi duela salatu zuen: «Legealdi honetan erreferendum bat egingo duela dio mossoak kontrolatzeko gai ez den eta bere gobernukideen babesik ez duen presidente batek». Miquel Buch Barne ministroaren agerraldia ere eskatu zuen, parlamentuan azalpenak eman ditzan, eta ERCri gonbit egin zion eskaerara gehitzeko.

Dimisio eskaerak

Oposizioko alderdiek ere hitz egin zuten osoko bilkuran. PP eta Ciudadanos aspalditik ari ziren Generalitateko presidentearen dimisioa eskatzen, baina atzo Catalunya en Comu eta PSC ere gehitu zitzaizkien.

Miquel Iceta PSCko idazkari nagusia izan zen hitza hartzen lehenengoa. Torrak istiluen inguruan izan duen jarrera salatu zuen: «Axolagabe jokatzen ari da, eta ondorioak ikusten ari gara Kataluniako plazetan eta kaleetan». Beste erreferendum bat egiteko proposamena arbuiatu zuen Icetak, haren ustez akats berak errepikatzea bailitzateke «aldebakartasunaren eta konfrontazioaren bidetik jarraitzea». Hauteskundeetara deitzeko eskatu zion Torrari.

Catalunya en Comuko bozeramaile Jessica Albiachen arabera, Torra «ez da agintzen ari, ez buru izaten ari», eta aurpegiratu zion Generalitateak ez zuela «jarrera sendorik» erakutsi azken hiru egunetan. Albiachen ustez, «injustua» da buruzagi subiranisten aurkako epaia, eta azaldu zuen Torrak asteazken gauean telebistan igorritako mezuaren ondoren erabaki zutela haren dimisioa eskatzea: «Prestua izan behar du, eta aukeratu presidentea edo aktibista izan nahi duen».

Lorena Roldan Ciudadanoseko bozeramaileak Torrari egotzi zizkion azken egunetako gertakariak. Esan zuen «beste kolpe batekin» mehatxatzea dela beste erreferendum bat egiteko asmoa , eta faltan sumatu zuela presidenteak bere hitzaldian Poliziari eskerrak ematea: «Generalitateko presidenteak eskerrak ematen dizkie biolentoei, eta guk Poliziari ematen dizkiogu».

PPko Alejandro Fernandez, berriz, istiluetan parte hartzen ari diren Kataluniako gazteei mintzatu zitzaien: eskatu zien ez arriskatzeko euren ongizatea «auto ofizialean doan Gandhi katalanagatik».

«Dene artean» adostu

Gauean, TV3 Kataluniako telebista publikoak elkarrizketa bat egin zion Torrari. Goizean parlamentuan esandakoari buruz, Torrak esan zuen «proposamen bat» egin diola «Kataluniako herriari», eta gobernu osoak bazuela horren berri, «behin eta berriz» esana zuelako. «Aukera baten gisan ikusi behar da». Presidentearen arabera, 2017ko erreferendumaren ondoren, alderdi eta eragile independentistak ados jarri ziren hiru irizpide nagusitan: errepresioari aurre egiteko moduetan, autogobernuan galdutakoa berreskuratzean, eta autodeterminaziorako eskubidea «lehenbailehen gauzatzeko» moduak aurkitzean. Hark hirugarren punturako «proposamen bat» egin zuen atzo, «denen artean» adostu beharrekoa.

Vicent Sanchis TV3ko zuzendariak desobedientziari buruz galdetu zion presidenteari, eta esan zion ea ez al zen kontraesanean ari desobedientziarako deia egin, baina praktikan Auzitegi Gorenaren epaia onartu duelakoan. Torrak ezetz erantzun zion, eta desobedientzia eredutzat jarri zion goizean parlamentuan izan zuen jarrera. «Auzitegi Konstituzionalaren ebazpenek debekatu egin ziguten parlamentuan autodeterminazioaz aritzea, baina nik gaur hori egin dut».


Donostiako eskalatzaile bat larri, zortzi metrotik behera erori ostean

San Fausto haitzetan ari zen eskalatzen eta bat-batean erori da, buruan kolpea hartuta. Bere kordean bazegoen ere, urduri samar sentitu da.

Donostian bizi den 28 urteko eskalatzaile bat, H.G.I., larri zauritu da San Fausto haitzetan, Lizarran (Nafarroa), eskalatzen ari zela zortzi metrotik behera erorita.

Erreskatean Nafarroako Gobernuko bi helikopterok, Lizarrako suhiltzaileek, mediku talde batek eta GREIMek hartu dute parte, Guardia Zibilak eta Foru Gobernuak jakinarazi dutenez.

Zaurituren lagunek eman dute abisua, 14:00ak pasatxo zirenean, SOS Nafarroaren 112 telefonora deituta, eskatzaile bat zortzi metroko altuera batetik behera jausi dela ezagutarazteko.

Gazteak buruan kolpe handia hartu du, baina bere kordean zegoen; halere, nahasita eta urduri sentitu da.

Suhiltzaileak eta mediku taldea oinez heldu dira istripua jazo den lekura; guardia zibilak, ordea, helikopterotik eskegi dira.

Behin esku-ohean zegoela, eskalatzailea helikopterora igo dute eta helikopteroak bigarren helikopteroa zegoen lekura eraman du; hori izan da Nafarroako Ospitale Gunera eraman dutena. 15:55ean lur hartu du helikopteroak heliportuan.


Wikipedia, urrituentzat egokituena

Markel Vigo CICtourGUNEko ikerlariak urritasunen bat dutenek Sarean dituzten oztopoak aztertu ditu bere doktore tesian.

FW: Zalantzak!Markel Vigo CICtourGUNE Euskadiko Turismo Kooperatiborako Ikerketa Zentrokoikerlariak urritasunen bat dutenek Sarean dituzten oztopoak aztertu ditu bere doktore tesian.

Vigok azaldu duenez, teknologia ez estandarizatuek eta menuen antolakuntza desegokiek elbarrituen nabigazioa saihesten dute. Ikertzaileak azpimarratu duenez, Wikipedia web gune erabilerrazena&' || 'nbsp; da, eta "beti eskuratzen ditu emaitzarik onenak" erabilerraztasuna aztertzen duten ikerketetan.

FW: ZalantzCICtourGUNEko ikertzaileak erreminta eta metodo berriak topatzen saiatu da web guneen erabilerraztasuna handitzeko eta urrituen nabigazioa errazteko. Horretarako, Vigok, hiru erronka proposatzen ditu.

FW: Zalantzak!Ikertzaileak proposatzen duen lehenengo erronka erabilerraztasunaren neurketarako metodo zehatzago baten bilaketa da. Egun erabiltzen den portzentajezko sistema alde batera utzita eta zenbakizko sistema erabiliz.

FW: Zalantzak!Vigok saiatu da jarraibide berriak aurkitzen web gune berrien sorkuntzarako gida moduan. Eta ezarrita dauden jarraibide "zalantzagarri" eta "oso orokorrak" ordezkatu.

FW: Zalantzak!Vigok esan duenez, "metodo hauek aplikatuta webgune erabilerrazagoak sortuko genituzke, erabiltzaile bakoitzaren premiei egokituta".


Herrerako mendatea itxita dago elurragatik, eta Opakuan eta Urduñan kateak behar dira

Guztira, beste 14 mendateetan arretaz gidatzeko gomendatu dute, elur denboralea dela eta.

Arabako Herrera mendatea itxita dago ibilgailu guztientzat elurragatik; Opakuan eta Urduñan, berriz, autoek kateak behar dituzte, eta kamioiak ezin dira ibili, elurragatik.

Guztira, 14 mendatetan arretaz gidatzeko gomendatu du Eusko Jaurlaritzako Segurtasun Sailak.

Sare nagusian, arretaz ibili behar da mendate hauetan: Altuben (Araba), AP-68an, eta Etzegaraten (Gipuzkoa), N-1ean.

Era berean, arretaz gidatu behar da Azazetan, Bernedon, Herreran, Kurtzetan eta Gasteizko mendatean, (Arabako bigarren mailako errepideak dira guztiak).

Gipuzkoan, berriz, kontuz ibili behar da Arlaban, Arrate, Otsaurte eta Pagatza mendateetan, eta, Bizkaian, Kanpanzar, Areitio eta Arrangizgana mendateetan.

Euskal Autonomia Erkidegoan, abisu horia ezarri dute elurragatik; 18:00etatik aurrera, baina, alerta laranja mailara igoko dute EAEn eta Nafarroan, elur-maila 300 metrora jaitsiko baita.


‘Orekariak’, Skakeitan

Skakeitan talde donostiarrak bere azken diskoari izena ematen dion abestiaren bideo klipa egin du: Orekariak. Punk, rock, reggae eta ska erritmoak nahasten dituzte. Iaz kaleratu zuten diskoa, beren ibilbideko bigarrena da. Usurbilgo Higain estudioetan grabatu zuten. Entzun al dituzu euren abesti berriak?


Presoen askapena eta iheslarien itzulera ez dira bakarka ariz lortuko

Telesforo Monzonen ondoren Jean Fagoaga dugu Anai-Arteako lehen kidea, Saran sortua 1928an. Medikua. Battitta Larzabal, Hazparnen 1931n sortua –Aljerian eta Parisen bizi ondoren– 1971n sartu zen elkartean. Frantses hezkuntza nazionalean irakasle izana da. Mixel Mendiburu 1944an Senperen sortua, nekazal teknikari eta irakasle aritu da. Anai-Arteako historiaren lekuko apartak dira hirurak.

Senpereko Amotze auzoko Larraldea kultur etxean bildu gara Anai-Arteako lagunekin: Jean Fagoaga, Battitta Larzabal eta Mixel Mendibururekin. Mendiburu senpertarraren bitartez heldu gara. Elkarrizketan jasotako honen azken eleak –hiruron espiritua biltzen dutenak– ekarri ditugu aitzina: “Presoen aldeko giza-kate bat egin da berriki Durangotik Iruñera. Alabaina, giza-katea ez du ez alderdik ez talde batek egiten soilik. Jendeok maizago bildu behar dugu, abertzaleok hasteko. Gaiak sailkatu behar ditugu, politikaren goi-mailan hala nola herrietan, presoen gaia egunero landuz. Goi-mailan lan egin behar da, baina hori behetik eta elkarrekin ekinez hasten da. Euskal presoen askapena eta iheslarien itzulera ez ditugu bakarka ariz lortuko”.

Anai-Artea dugu hizpide. Nondik nora bere sorrera?

Jean Fagoaga: Sorrera naturalki etorri da, iheslariak tropaka heldu baitziren bestaldetik: zerbait egin behar zen, paperak behar zituzten. Hori zuten lehenbiziko problema. Récépissé delakoa eman behar zieten legalki plantatzeko. Donibane Lohizuneko komisaldegira laguntzen genituen. Geroago Statut de réfugié politique delakoa galdatzeko nahia izan zen, beste pauso bat. Beraz, organizatu behar zen gazte horien errezibitzeko. Anai-Artea elkartea muntatu genuen horretarako, Telesfororen ideia izan zen, Piarres Larzabal haren ondoan izaki.

Mixel Mendiburu: Jean Barnetxe, Larregain, Etxezaharreta... Geroago Christiane Fando abokatua, eta honen ahizpa ere aritu ziren, besteak beste. Anai-Arteko kideak iheslarien osasunaz arduratzen ziren, haurren sortzea lagunduz adibidez. Hegoaldetik etortzen ziren iheslari guztiak Donibane Lohizuneko Marion Garai karrikan zegoen lokaletik pasatzen ziren. Haien ordezkari batek bestaldetik zetozen laguntza materialak banatzen zituen. Anai-Artea 1968an ofizialdu zen, baina Société de fait bezala funtzionatzen zuen lehenagotik, ofizialtasunik gabe, lehen iheslariak 1959 aldean iritsi baitziren.

Battitta Larzabal: Nik lehen errefuxiatuak –Madariaga, Txillardegi eta gaineratikoak– 1962an ezagutu nituen, Aljeriatik etorri ondoren, baina segidan Parisera joan nintzen. Errefuxiatuak ezagutu nituen han ere, Euskal Etxean. Ez ziren biziki onartuak. Enbata agerkaria ere ez zen ongi ikusia. Euskal Etxeko zuzendaritzan aldaketak izan ziren eta hartara onartuak nolazpait. Errefuxiatuez arduratzen ginen Parisen eta hemen. 1971n itzuli nintzen Euskal Herrira, Enbatan hasi nintzen militante xume bezala. 1974n HAS eta EHAS sortu genituen, Santi Brouard burukidea zen. Ondoren sartu nintzen Anai-Artean. Enbata agerkariak 150 errefuxiatuen izenak eman zituen ezagutzera, etxea behar zuten aterpetzeko eta laguntza eskatu genuen. Frantziako Gobernuari lehen desafio handia bota genion. Hura izan zen Enbataren azken zenbakia bulta batez, Gobernuak Enbata debekatu baitzuen.

Zer harremana zenuten iheslariekin?

J. Fagoaga: Mutil horiek heldu zirelarik beren bizimodua segitzen zuten hemen, ez zuten Iparraldeko jendearekin harremanik kasik. Gerra zibilaren ondokoen seme-alabak ziren, militar gisara kontsideratuak. Ostatuetan ibiltzen ziren, ez zuten Iparraldeko politikoekin harremanik ere, beren artean egoten ziren, arras bereiziak ziren, beren borondatez. Politikariek –Jakes Abeberri horien artean– kritikatu zituzten: “Nola ez ote dira hemengo bizitzan eta politikan sartzen?”, erraten zuten. Hemengo jendartean bazeuden haien alde ados zirenak errotik eta errotik kontra zirenak ere. Egia erran, etsipen gisako bat bizi genuen gure aldean.

B. Larzabal: Hala ere, nik 1971n Madariaga eta horiek Enbatan ikusi ditut. Aitortu behar da Ikastolak eraikitzen lagundu dutela, horietako batzuen haurrak hemen ikasi eta errotu dira. Oraingo irakasleen artean badago horietatik. Gizonak baino gehiago –egiari zor– emaztekiak aritzen ziren. Belaunaldiak eta belaunaldiak izan dira, garaiak eta egoerak ere desberdinak.

J. Fagoaga: Segurki, bi garai nagusi izan dira, Francoren denborakoa eta hura hil ondorengoa. Egoera arras aldatu zen batetik bestera. Francoren denboran ETAk bazuen halako prestigioa Iparraldean eta Frantzia guztian. ETAk diktadura baten aurka borrokatzen zuen, hortakotz iheslariek laguntza zuten. Frantziak Statut de réfugié politique ematen zuen. Anai-Artean ongi prestatu behar genituen dossierrak. Zenbaitek ETAkoak zirela zioten klarki. Batzuk onartuak ziren, Estatutua ematen zieten, eta beste batzuk aldiz kanporatuak.

Telesforo Monzoni buruz zer erran dezakezue? Bera izan zen geroago Xibertako elkarrizketako bultzagilea.

J. Fagoaga: Monzonek berezko klasea zeukan, naturala. Telesforo Francoren aurka borrokatzen zuten mutil haiek miresten hasi zen. Aldiz, bere alderdia (PNV) desagertua ikusten zuen, ez zuela fitsik egiten. “Non dago EAJ?” zioen. ETAren bitartez argi bat ikusi zuen Monzonek. Mutil haiek Hegoaldea diktaduratik askatu zuten ziur zegoen, baita Larzabal apeza ere. Biak konbentzituak ziren, manera batez edo bertzez, irabaziko zutela.

M. Mendiburu: Gu gazte ginen, politika Monzonen eta Larzabalen afera zen. Gu linboetan ginen nolabait, gauza asko ez baikenuen ulertzen. Iheslariek hunkituak ginen, nola errezibitu behar genituen kezkatuak. Jende horiek hemengo gizartean plegatzea zen gure lana. Gu gehiago bizi ginen horretan, besteak goi-mailako politikan aritzen ziren. Berantago ohartu ginen Xibertako elkarrizketak izan zirela, baina horiek ez ziren gure aferak. Denbora pasa ondoren, porrotaren arrangurak ezagutu genituen: “Denbora gehiago ukan bagenu! Lehenago elkartu izan bagina, gehiago hurbilduko ginen beharbada”. Guretzat errefuxiatuek eta hemengo herritarrek elkar ulertzea zen inportantea, hasteko, euskara ezberdinak ditugulako, eta euskaraz ere ez beti ari. Bi kulturen txokea izan zen.

B. Larzabal: Xibertako elkarrizketak gero ezagutu ziren, Xibertako aktak liburuan daude. Laburrean erranik: ETAk eta EAJk bakoitzak bere erlijioa aplikatu zuen. EAJk ez zuen bere jarrera aldatu, aurretik eginak zituen akordioak, alderdi sozialistarekin batez ere. Nafarroari buruz, bertzeak bertze. ETAk berriz, aitzinetik errana zuen gauza batzuk ez zituela onartuko. Eman dezagun, Espainiako Gobernuak amnistia eman nahi zien frankistei, aldiz, ETAkoak Estatutik kanpora bota zituzten. Espainiako Gobernuak bere jokamoldea ezarri zuen. EAJk ez du egundo argitu trantsizioko akordio haiek nolakoak ziren, ezta noren artean eginak ere. Monzonek erran zuenez “bi abertzaletasunak ez badira elkarretaratzen, ez dugu zereginik”. Frantziako eta Espainiako politikan egun badira ukitu ezin diren akordioak. Erraterako, Frantzian ezkerrak eta eskuinak aldian aldi kohabitazioan gobernatzen dute. Hemen zoritxarrez ez. Gainera, kanpo politikari buruz ados daude. Guk ez badugu gauza bera egiten, EAJ ez bada estatu baten espirituan sartzen, nekez.

M. Mendiburu: Monzoni buruz badut oroitzapen bat: ETA talde terroristatzat ekarriko ote zuten edo ez jakin behar zen. Alemanian egin zen bilkura. Monzon loriatua etorri zen handik, eta Larzabalek “zer berri duzu, bada?” galdetu ere. Monzonek: “ETA ez dute talde terroristatzat hartu Europan, aldiz, IRA eta beste batzuk bai”. Hori garaipen izugarria izan zen. Handik urte batera ETA talde terroristetan sartu zuten, Alemaniak Espainiari Siemens trenak saldu ondoren. Beste pasadizo bat ere badut: Jeltzaleak aspertuak ziren suprefeturara paperen bila joateaz. ETAkoekin topo egin eta hauek: “To, zuek gerla irabazi izan bazenuten ez ginen hemen izango!”.

Trantsizioa abiatu zen Espanian.

J. Fagoaga: Trantsizioa Espainian hasten delarik Giscard d’Estaing da presidentea Frantzian. Honek Espainia demokrazian sartzea nahi zuen absolutuki, ahal zen guztia egin zuen horren alde. Espainiako Erregea ezarri zutenean –d’Estaingek maite du Erregea, d’Estaing baita, noblea bera ere– berarekin nahi izan zuen Espainia salbatu. Alabaina, ETAk atentatuekin segitzen zuen eta Frantzian ez zen batere ongi ikusia, batere ez. Dena aldatu zen momentu hartan. ETA ere aldatzen hasi zen: Poli-miliak, Miliak, Bereziak... Anai-Artean ere zailtasunak handitu ziren.

GALen garai gogorra heldu zen geroago.

M. Mendiburu: Garai hartan etxeak iheslariz beteak ziren; kanpaina handia egin zuen Anai-Arteak. GAL gogorki ari zen, eta guhaurrek ere kristoren beldurra pasatzen genuen. Poliziak jendea harrapatzen zuen sarekada handietan. Jendea etxean genuen eta aldi berean GALen kontra agertzea edo zerbait antolatzea zaila zen. Anai-Artea ere inguratuta zegoen, gure kideak arrastatuak. Beldurra izugarria zen. Jendea lapinak bezala hilak izan ziren.

J. Fagoaga: Felipe Gonzalez estatuburua zen. GAL antolatu zutenean zera handia egin zuten. Hau da, ETAkoak Hegoaldean aritzen ziren eta Iparraldean Santutegia edo aterpea zuten. Ordura arte Frantziako agintariak ez ziren sobera mugitzen, baina GAL hasi zelarik hemen jendea tipi-tapa hiltzen, Frantzia behartua izan zen bere citoyennes babestera. Orduan tokiko herritarren jarrera aldatu zen guztiz. Kanporaketak eta deportazioak hasi ziren: ETArekiko jarrera aldatu zen errotik GALi “esker”, espainolentzat bistan da, bestenaz borrokak segituko zuen bere hartan.

M. Mendiburu: Garai berean, turismoaren aurkako IKren ekintza kanpaina izan zen: Turismorik ez! lemapean. Frantziak kanpaina psikologikoa zabaldu zuen: “Turismorik ez? Norena da atentatuen errua? Errefuxiatuena”. Turismoak kalteak ekarri ditu, baina hemengo jende anitz hortik bizi zen edota bizi gara egun ere. Ordura arte errefuxiatuen alde zeuden hainbat jende haien gain bota zuten gertatzen zena. Hark aldatu zuen hemengo giro guztia. IK-k bere arrazoiak zituen turismoaren kontra egiteko, baina kanpaina gaizki egina zen. Edo bertze gisa batez egin behar zuten, azalpenak ongi emanez. Kanpaina ez zen ulergarria. Herriko Etxera deituak ginen IKren atentatuak zirelarik Senpereko auzapez Ezpondak: “Behar duzue kondenatu” erraten zigun. Izugarria. Seaska ikastoletako gurasoei ekintza horiek kondenatzea eskatzen ziguten. “Gu ez gara alderdi politiko bat” genioen, ez dugu deus ikusterik, baina...

B. Larzabal: Gero, gogoratu behar da, aldaketa politikoak izan ziren Hegoaldean nahiz Iparraldean. Alderdi sozialista zegoen Frantziako eta Espainiako gobernuetan. 1981ean, Bigarren Mundu Gerran aritu zen belaunaldiaren ondorengoa heldu zen boterera. Horiek frankismotik urrun ziren, frantses erresistentziatik ere urrun, beste belaunaldi bat zen. Gauzak erraztu ziren bi estatuen arteko harremanetan. Laurent Fabius zen Barne ministroa, Kanpo aferetarako oraingo ministroa. Horrek eman zituen errefuxiatuen deportatzeko eta kanporatzeko aginduak, eta gaur egun agintzen segitzen du. Pentsa, GALek jarraitzen zuen gogorki eta Le Mondek salatu zuen Gobernuaren jarrera: ez duzue deus egiten GALen kontra. GALekoak hemen turistak bezala mugitzen ziren.

Hamarraldi gaitza. Aljeriako elkarrizketak mugarri izan ziren ondoren.

B. Larzabal: Frantzia beldur zen Hegoaldeko abertzaletasunaren indarra Iparraldera hedatzeaz. Eta behar da ikusi ere Europaren bilakabidea. Estatuak ez dira desagertzen, alderantziz, egun Europako estatuek beren akordioetan mugak ongi zainduak dituzte, Alemania buru delarik. Badira ere herri gutxiagotuen aldeko akordioak, baina horiek ez ziren hastapenean aski indarrez egin. Alabaina, Europako ekialdea desagertu zen, eta bertan badira gutxiengoak eta batzuk sartu dira Europan estatu gisa. Aukerak badaude, teorian.

Europa da euskaldunon aukera?

Bai [Hirurek baietz erran dute].

B. Larzabal: Mugak ari dira desagertzen, baina Frantzia da herri gutxituen aurka sutsuen ari dena. Gure kontra bezala, bretoien edota korsikarren kontra.

J. Fagoaga: Hala ere, azpimarratu behar da euskaldunok ez dugula batasunik erdietsi politikan. Ez dugu urrun begiratzeko ikusmolderik, osotasunean estatu baten gisa antolatzeko ahalik. Aldiz, Frantziako eta Espainiako estatuak ados dira beti gure kontra, beti elkartzen dira. Begira orain, Lurralde Elkargoa emateko ere, egitura tipi-tipi bat. Funtsean Frantziak dio ezetz, beldur da, eta bat egiten du Espainiarekin. Gauzak izugarri zailak ikusten ditut. Europa birmoldatze garai honetan ez bada Euskal Herria osatzen, ez da sekula eginen.

Lizarra-Garaziko Akordioa eta Loiolako elkarrizketak iritsi ziren beranduago. Aukerak aukera, ezker abertzalea EAJrekin batzuetan PSOErekin bestetan, baina porrotak jasoz betiere. Gaur egunera etorrita, ETAk utzi du bere jarduera. Espero al zenuten? Izan den bezala espero ere?

M. Mendiburu: ETAko kide Xabier Lopez Peñaren (Thierry) hitz gogorrak ezagutu genituenean, “ametsetan bizi gara” pentsatu genuen. Jendeak dudarik gabe pentsatzen eta erreakzionatzen du. Gauzak aldatzeko astia behar da, itsasontziaren norabidea aldatzeko denbora. Etorri behar zena etorri da. Naski, duela hogei urte heldu izan bazen sinesgarritasun gehiago izanen zuen, beraz, sinesgarritasuna irabazi behar da.

B. Larzabal: PPk badaki ETAk ez duela segituko. Beren bizkartzainak kendu dituzte hasteko. Hein batean sinesten dute, baina besterik da Madrilek auzi honekin bukatzeko daukan interesa. Aldaketa politikoa eman behar baita, beste marko politikorako akordioa behar da. Ordea, Nafarroa bereizirik nahi du eta orain bezala segitu. Ahal badute atzera eginez gainera, hezkuntza politikan ikusi dugu hori, adibidez.

J. Fagoaga: Espainolek demostratu nahi dute “ETAko abentura terrorista porrota handia izan dela”. Bere ontasunean autonomia eman dutela tokiko herrialdeetan, eta batere ez ETAren presioarengatik. Hori ez dute onartu nahi. Ez dute onartu nahi Tejerazoa izan zela. Ez dute estatu kolpe bat izan zela ere gogoratu nahi, ez dute soportatzen Euskal Herriak autonomia ere izan dezan. Espainolek nahi dute erran dezagun ETA alferrik aritu dela. 700 preso dira espetxeetan eta horren errua ETArena dela onartzea nahi dute.

Zer litzateke Euskal Herria azken mende erdian izan den bilakaerarik gabe?

B. Larzabal: Iparraldean hasteko gauzak asko aldatu dira. Nik duela 50 urte abertzaletasun hitza bera ez nuen ezagutzen, errate baterako.

Geroari begira, berriz, zer?

B. Larzabal: Francok “todo atado y bien atado” utzi zuen. Frantziako Konstituzioan ere dena mugatuta dago. Legeak betiko lege berak. Frantziaren eta Espainiaren jarrera aldatu gabe ezin daiteke Euskal Herriaren egoera aldatu, ez Iparraldea ez Hegoaldea. Gehiengoa izanik ere, zer egin dezakegu? Genevako Hitzarmena mintzagai, konparazione: ETAko kideak terroristatzat ekarriak izan arren, tortura ez da zilegi. Frantziak eta Espainiak hori aintzat hartu eta aplikatu behar zuten hasteko eta behin, baina ez dute egin.

J. Fagoaga: Guk ETAkoek beren herriarendako borrokatu dutela ozenki erraten dugu, beren biziak arriskatu dituztela. Horiek behar dira orain lagundu eta salbatu. Baina zaila izanen da.

M. Mendiburu: Bistan da, presoak diren horiek behar ditugu atera burua goiti. Bakarka edo taldeka, nahi edo ahal den bezala, baina ohore guztiekin.

B. Larzabal: Nik presoak ikustean, jujamenduak eta legeak ikusten ditut: ETAkoen kasuak gaiztaginen gisara hartuak dira, gaiztagin elkarteko kideak bezala. Bi urte luze egin nuen Aljerian, eskola eraikitze lanetan ezagutu nituen hango presoak, lagun eta lankide izan nituen. Memento hartan, 1962aren otsailaren 20ra arte, gaiztagintzat eta terroristatzat ekarriak ziren, baina hilabete baten buruan heroiak izatera pasa ziren.


Ate irekiak gaur Txantxiku Ikastolan

Datorren ikasturtera begira dago Txantxiku Ikastola eta bere proiektu pedagogikoa zein instalazioak ezagutzeko aukera izango da gaur, egubakoitza arratsaldeko 17:00etatik aurrera.

Astelehenean hasiko da 2019-2020 ikasturterako matrikulazio garaia eta aurrez, Txantxiku Ikastola gertutik ezagutu nahi duten guraso zein herritar guztientzat zabalduko ditu ateak gaur arratsaldean ikastolak. Arratsaldeko 17:00etatik 19:00etara bitartean ikastolako irakasle eta arduradun pedagogikoen eskutik instalazioak ikusi eta bisitatzeko aukera izango da. Honetaz gain, elkarrizketa pertsonalak egiteko aukera ere izango dute hala eskatzen duten familiek. Haurrek ere izango dute gaur arratsaldean zertaz gozatu ikastolan. Ikasle nagusienek prestatutako tailer desberdinetan jolastu eta ondo pasatzeko aukera egongo baita ikastolako aretoan.

Gaurkoan ikastolara gerturatzeko aukerarik izan ezean, beste edozein egunetan ere ikastolari buruzko informazioa eskuratzeko aukera egongo da datozen asteetan. Haur hezkuntzako arduradunekin hitzordua lotu ahal izango da ikastolara zuzenean deituz (943 78 12 04) egun eta ordutegi zehatzak adostuz.

MATRIKULA EPEA ASTELEHENETIK AURRERA ZABALIK

Gaurko ekintzen bitartez astelehenean zabalduko den matrikula epeari hasiera emango dio Txantxiku Ikastolak. Otsailaren 8ra arte zabalik izango da matrikula epea eta interesatuek ikastolako idazkaritzan bertan egin ditzakete beharrezko tramite guztiak. Bi aste hauetan idazkaritzako ordutegia honakoa izango da: goizez 8:00etatik 13:00etara eta arratsaldez 14:00etatik 19:00etara. www.txantxikuikastola.eus/matrikulazioa helbidean matrikulazioari buruzko informazio zabalagoa aurki daiteke edota 943 78 12 04 telefono zenbakian ere beharrezko azalpenak jaso daitezke.


Bi kasu gehiago, biak Tolosan

Egunero egin moduan, atzo 20:00etan zenbatutako datuak zabaldu ditu eguerdian Eusko Jaurlaritzako Osasun Sailak. Eskualdeak, 200 kasuren langa igaro du, datuen arabera, 201 baitira kutsatu diren herritarrak; azken egunetan ez bezala, igoera txiki bat izan da.

Covid-19 birusaren zabalkundea moteltze bidean zela nabari zitekeen eskualdean, bi egunez, kutsatuen kopurua ez zelako hazi. Hala ere, Eusko Jaurlaritzaren datuen arabera, azken 24 orduetan bi kasu gehiago antzeman dira, biak ere Tolosan. Eskualdeak, hortaz, 200 kasu positiboen langa gainditu du, eta dagoeneko 201 dira koronabirusagatik kutsatuta dauden herritarrak.

Asuncion Klinikan, berriz, atzoko zifra berdinak mantentzen dira, 14 gaixo daudelako solairuetan ospitaleratuta. Alde positiboari begiratuta, atzo, gaixo batek jaso zuen alta bertan. Osasun Sailak emandako datuen arabera, gaixo bakar bat ere ez dago ospitaleko ZIU-n (Zainketa Intentsiboetako Unitatean).

Hona hemen, koronabirus kasuen kopuruak, eskualdeko herri bakoitzean:

Tolosa 102

Amasa-Villabona 22

Ibarra 20

Irura 15

Anoeta 13

Zizurkil 5

Asteasu 4

Altzo 3

Bidania-Goiatz 3

Aduna 2

Alegia 2

Alkiza 2

Amezketa 2

Albiztur 1

Belauntza 1

Berastegi 1

Hernialde 1

Leaburu-Txarama 1

Lizartza 1


Etxeko langileei omenaldia egingo diete larunbatean

Martxoaren 30a Etxeko Langileen Nazioarteko Eguna izanik, Behe Bidasoko Eskubide Sozialen Kartak omenaldi bat egingo die. Larunbat honetan, hilak 27, izango da San Juan plazan, 11:00etatik aurrera. Zaintza lanak behingoz aitortzeko beharra ikusten du antolakuntzak, eta “sektore horretan jasandako diskriminazio sistematikoa, prekarietatea, gutxiespena eta bideraezintasuna agenda politikoan” jarri behar dela iritzi dio.

Ekitaldi honen bidez, hainbat aldarrikapen egingo ditu: zaintza sistemaren publifikazioa, subrogazio bermeak, genero arrakala gainditzeko neurriak, ratioak hobetzea eta berreskuratze emozionalerako plana, besteak beste.

Eskubide Sozialen Kartak “bizitza, feminismoa, antolakuntza eta borroka” defendatu ditu, “kapitalismo patriarkalaren lan banaketa esplotatzailearen aurrean”.


Badator Udal Musika Bandaren 150. urteurreneko liburua

Zapatuan, azaroak 19, aurkeztuko du Udal Musika Bandak 150. urteurrena dela-eta prestatu duen liburua, Eñaut Frantzesenak idatzia. Orduan izango dute herritarrek liburua esku artean hartu eta ikusteko parada, baina Bandak berak aurreratu du azalaren eta barruko orrialdeen itxura (argazkian). 12:00etan izango da aurkezpena, Sanagustin kulturgunean, egun horretarako prestatu dituzten ekitaldien barruan. Aurkezpenaren ondoren, kulturgunean bertan izango da liburua erosteko lehen aukera.


Atarrabiako banku batean lapurreta egin dute

Lapurreta 14:30 aldera gertatu da Serapio Huici etorbideko sukurtsal batean. Lapurrek ihes egin dute eta ezin izan dituzte atxilotu.

Bi pertsonak edo gehiagok Atarrabiako (Nafarroa) banku batean lapurreta egin dute arratsaldean. Ondoren, harrapatutako diruarekin ihes egitea lortu dute lapurrek. Atzemaniko diruaren zenbatekoa ez dute zehaztu.

Lapurreta 14:30 aldera gertatu da Serapio Huici etorbideko sukurtsal batean.

Nafarroako Gobernuaren iturriek azaldu dutenez, altxorra bereganatu ondoren, lapurrek ihes egin dute eta ezin izan dituzte atxilotu.


Galdakaoko ospitaleari 12.000 erabiltzailek eskatu diote murrizketarik ez ezartzeko

Hiru astez kanpaldia egin dute langileek, eta milaka herritar eta langileren babesa jaso dute. Bideoa: Gaur aurkeztu dituzte murrizketen aurkako sinadurak erietxeko erregistroan.

Galdakaoko ospitaleko zuzendaritzari murrizketarik ez ezartzeko eskatu diote 12.000 erabiltzailek eta mila langile baino gehiagok.

22 egun kanpatuta egin dituzte langileek ospitalearen aurrean, mozketen aurka sinadurak batzen. 12.292 erabiltzailek eta 1.095 langilek izenpetu dute eskaria.

Hiru asteko kanpaldiaren ostean, gaur bukatu dute sinadura bilketa, eta erregistroan aurkeztu dituzte eskakizun guztiak, zuzendaritzari zuzenduta.

Osakidetzako langileei lanaldia ez luzatzeko, ordezkapenak egitera itzultzeko, pribatizazioari biderik ez irekitzeko eta gisako eskakizunak egin dizkiote langileek zuzendaritzari.

Bihar, Maiatzaren 1eko protestekin bat eginez, Galdakaoko erietxetik bertatik abiatuta, Bilbora joango dira bertako langileak, martxan. 08:30ean abiatuko dira.


Eguzkiari egun on!

Olatzek eta Peruk, gaurko arratsalde-pasarako lagunek elkarrekin Eguzkiari egun on! edo Eguzkiari Agurra egiteko bideotxoa bidali dute. Hortxe bada, yoga familian egiteko aukera bikaina.


BUPk 0,91 euro garestituko du ur-horniduraren kuota finkoa

Busturialdeko Ur Partzuergoak (BUP) bizi duen egoera ekonomiko «larria» dela eta, neurriak hartuko ditu erakundeak. Besteak beste, ur-horniduraren tasa berriak onartu ditu. Hala, herritarrak orain arte ordaintzen zuena baino 0,91 euro gehiago ordaindu beharko du; alegia, 5,61 euro hiru hilero.

Joan den azaroan hartu zuen Iratxe Arriolak Ur Partzuergoko lehendakari kargua, «egoera ekonomiko larriagaz» topo eginda. Izan be, salatu duenez, «aurrekontuak ez zeuden errealitatera egokituta, diru-partida batzuetan ez zegoen kontrolik, saneamendu sareko obretan ez-egonkortasun handia zegoen…». 2011ko abenduaren 31n, esaterako, 604.124 euroko zorra zeukan Ur Partzuergoak. Diru ezaren ondorioz, eta Bermeoko Udalak partzuergoagaz zuen zorra kontuan hartuta, 860. 000 euroko kreditua eskatu beharra izan zuen. Egoera horren aurrean, azterketa tekniko-ekonomikoa egitea proposatu zuen lehendakariak.

ATTEST enpresak egindako auditoriaren arabera, «azken sei urteetan gastuak sarrerak baino handiagoak izan dira, 2007. urtean izan ezik». Baina kontuan hartu behar da urte horretan 3.000.000 euroko kreditua eskatu zuela BUPk.

Gainera, egungo tasekin batzen den dirua zerbitzua mantentzeko «nahikoa ez» dela iritzita, hurrengo urtean fakturak egoerara egokitzen jarraitu beharko dutela diote.


Itsaso izan nahi dugun tantak

Bai, tanta urdin txiki bat naiz mundua den ozeano izugarri handi honetan. Baina nire txikitasunean, tanta izan nahi dudala esan nahi dut ozen. Baita Brievako (Avila, Espainia) kartzela atari honetan ere, Gaztelako eremuak sekula baino idorragoak iruditu zaizkidan arren.

Goizaldean, kartzela bidean, jakin dut EPPK-k agiria kaleratu duela. Taberna batean La voz de Avila eta El Pais gainbegiratu ditut, begi-ertzetik telebistari jarraitzen nion artean. Esnatu eta gorrotoz elikatu zuten piztia zeinen aseezina den sentitu dut berriz ere, hura asetzea zenbaterainoko arazoa bihurtu den guztiontzat: guretzat eta haientzat.

Kartzelako hormak ikustatu ditudanean, sekula baino zaharragoak iruditu zaizkit. Espainiako bandera azkenekoan bezain zarpazahar ageri da lau haizetara dantzan sarrera nagusiko mastan. Noizbait han denbora gelditu egin zela dirudi.

Aurreko bisitan Olatzek esandakoak etorri zaizkit gogora. Nola HITZA-ko leiho honetan bertan Oreretan piztu zen banderen gerraren 30.urteurrenaren harira idatzitakoak bere eskuraino heldu eta hunkitu zituen; akorduak, batez ere. Kartzela arteko kilometro luzeak, haren horma lodiak, igaro beharreko burdinezko ate guztiak ikusi nituen… nola iritsi ote zen bere eskuetaraino?

Antza, ezinezkoa zen bidearen bestaldean imajinatu nituen Lujanbio eta Patxi Foncalenteko kartzelan. Norbaitek Oreretatik Alacantera eramango zion Lujani eta kide duen Patxiri ematea otuko zitzaion. Honek, Alacantetik Avilarakoa antolatuko zuen Orio edo Usurbildik barrena. Zenbat buelta, zenbat esku eta zenbat pakete behar izan ote zituen egunkari mutur horrek, Whatsapp bidez munduko edozein bazterretara instantean hel zitekeen garaian. Behin etxe txokoan idatzitakoak ziega zulo horietarainoko bidean irudikatzeak zimiko egin zidan bihotzean.

Kartzela atarian dagoen guardia zibilak Espainiako Nortasun Agiria eskatu dit. Joaten naizen aldiro bezala, orri zurian boligrafo urdinez kopiatzen ari dela ikusi dut: «Nacida en Donostia (…), hija de Francisco y Maria Cruz, domicilio…», eta kotxea hartu beharrean denboraren makina hartu izan banu bezala sentitu naiz, mendeak atzera egina. Funtzionarioak zabaldu du azkeneko burdinezko atea. Lokutorio honetan sartzeko agindu dit. Berehala etorri da Olatz kristalaren eta burdinezko barroteen beste aldera.

Berria irratiz entzun duela esan dit, irrikitan dagoela agiria osorik irakurtzeko. Euskal Herrian gaur irakurtzen ari zaren egunkaria kartzelara ez da hiru edo lau egun pasa arte iritsiko, ongi bidean. «Eta?» galdetu didate bere begi erneek. «Kanpoan zaunka ari du», esan diot.

Ustekabean igaro dira 40 minutuak, eta kalera irteteko burdinezko atea noiz irekiko duten zain nagoela hunkidurak bildu nau. Kanpoan Eguberriak dira, 2014ko urtea hasteko bi egun falta dira. Hemen barruan, ordea, ez dakit zein urte den, ezin diot tankerik eman: aspaldi da, paseak behar zuten garaiak. Zer arraio egiten dugu hemen barruan, oraindik?

Jon Sarasua bertsolariak kontatutako ipuina datorkit burura: «Suak hartu omen zuen behin oihana, animalia guztiek ziztu bizian aldegin zuten dena utzita. Beija-florrek (kolibrik) ere bai, baina errekatik mokoan ura hartu eta suari tanta bat botatzera itzuli omen zen. Ondoren berriz itzuli zen, eta gero berriz. Esan zioten alferrik ari zela, ez zuela sutea horrela itzaliko. Bazekiela erantzun zien, baina hori zela berak egin ahal zuen apurra».

Zer da nik egin dezakedan apurra? Zurekin, nire antzera tanta zaren horrekin, eta beste milaka tantekin batera itsaso zabala erakus dezakegu bihar Bilbon denok elkarrekin. Itsaso urdin, sakon eta handia. Korronteekin, itsas azaleko eta itsas hondoko tantekin. Behingoz, norbera bere ametsekin, libreki nabigatu ahal izango dugun itsaso zabala!


Eskubaloi eskola aurkeztuko dute, bihar

Hernaniko Eskubaloi Eskola ofizialki aurkeztuko eta argazkia aterako dute bihar, kiroldegian. Eguerdiko 12:00etan izango da aurkezpena, eta ondoren, taldeko argazkia aterako dute.


Guardia Zibilak hiru lagun atxilotu zituen atzo Donostian

Hiru gazte atxilotu zituen Guardia Zibilak atzo Donostian, astelehenan Jose Anjel Altzugurenen heriotza salatzeko egindako manifestazioaren ostean izan ziren istiluetan parte hartzea leporatuta. Askatasunak baieztatu duenez, atxilotuetako bat Aitor Larreta da, eta beste bat emakumezko adingabe bat izan daiteke. Beste gazte bat ere atxilotu zuten atzo Askatasunak azaldu duenez, baina hura libre utzi ziten gero. Astelehenan Igor Alvarez atxilotu zuen Guardia Zibilak istilu haietan parte hartzea leporatuta, eta atzo Soto del Realen sartu zuten preso. Inkomunikatuta eduki zuten bi egunetan torturatu egin zutela esan zion bere abokatuari.

19:30ean atxilotu zuten Larreta, lanetik atera zenean. Guardia Zibilak zain zituen. Lanetik atera zenean atxilotu zuten beste gazte bat ere, eta hura libre utzi zuten gero. Askatasunak azaldu duenez, Amara Berriko neska adingabe bat ere atxilotu zuten hainbat iturriren arabera, baina haiek ez dute hori egiaztatzerik lortu.

Alvarez Soto del Realera

Inkomunikatuta egon den hiru egunetan guardia zibilek gogor torturatu dutela kontatu zion atzo Igor Alvarez gazteak bere konfiantzazko abokatuari. Inkomunikatuta deklaratu zuen Espainiako Auzitegi Nazionaleko epailearen aurrean, eta espetxeratze agindua jaso ondoren hitz egin zuen bere abokatuarekin. Poltsa hamaika bider egin diotela, mehatxatu egin dutela eta etengabe oihuka izan dituela kontatu zion, eta ez diotela lo egiten utzi eta ariketa fisikoak egitera behartu dutela une oro.

Guardia Zibilak astelehenean atxilotu zuen 23 urteko gaztea, eta epaileak Soto del Realen espetxeratzeko agindu zuen atzo. Hiru delitu leporatu dizkio epaileak: legez kanpoko talde bateko kide izatea, desordena publikoak eragitea eta kalteak eragitea.


Elizondoko feriak ospatuko dituzte ortzirale eta larunbatean

Aziendak eta postuak ikusteko aukera izanen da

Urteroko hitzorduari hutsik egin gabe, ate joka ditugu feriak. Elizondoko herriak antolatuta, urriaren 28 eta 29an, izanen da hitzordu garrantzitsua, beti bezala, ortzirale eta larunbatez. Aziendak ikusi eta traturen bat egin nahian doazenek, posturik postu pagotxen bila dabiltzanak, bestarako gogoz daudenak... denek eginen dute bat udazkeneko lehenengo ferietan.

Kalitate eta itxura bikaineko ahari, behor, behien... erakustoki bihurtuko da ortziralean Elizondoko Merkatu Plaza goizeko 10etatik eguerdira bitarte. Makineria erakusketa ere eguerdira arte egonen da ikusgai. Postuak izaten dira Elizondoko ferietako bertze osagai garrantzitsua. Elizondoko karriketan barna 200 inguru jarri izan dituzte aitzineko urteetan. Aurten ere, nekazaritzako lehengaiak, tresnak, jakiak, arropak... jarriko dituzte salgai, ortziral eta larunbatean egun osoz. Sahararen aldeko tonbolan parte hartzeko aukera ere izanen da.

Larunbateko atsoferien ere izanen da zer ikusi eta zer erosi.


Desadostasunak indarrean dira negoziazioen azken txanpan

Guterresek ahalegin bat eskatu du CO2 murrizketa planak handitzeko. Isurketen merkatuari buruzko desadostasunak konpontzeko itxaropen gutxi dute negoziatzaileek


Elkarrizketatik 'baztertzea' kritikatu du ezker abertzaleak

Bestalde, "ezker abertzalea elkarrizketa sortatik baztertu nahi izatea ez da aurrerapausoak emateko bidea", adierazi du Maiorga Ramirez EAko Nafarroako idazkariak.

"Bazterketekin ez da prozesurik lortzen, ez da ezer lortzen, eta hori da Patxi Lopezek planteatu duena", kritikatu du Morenok prentsaurreko batean.

"Lidergoa lortzeko Patxi Lopezek bere burua kokatu behar du segur aski, bestela jokoz kanpo geratuko da", ohartarazi du ezker abertzaleko bozeramaileak.

EA

Bestalde, "ezker abertzalea elkarrizketa sortatik baztertu nahi izatea ez da aurrerapausoak emateko bidea", adierazi du Maiorga Ramirez EAko Nafarroako idazkariak. "Elkarrizketa eredu hau jarraitzen duen beste gatazkarik ez dago munduan", azaldu du Ramirezek.

Gainera, Ramirezen hitzetan, "Patxi Lopezek sinesgarritasun gutxi du momentuz, izan ere, orain arte eman dituen pausoak ez dira normalkuntza politikoaren eta bakearen aukera duen lehendakari batenak". "Elkarrizketa bazterketarik gabe garatu behar da, elkarrizketa ereduarekin tranparik egin nahi ez badute", adierazi du.

Hala ere, "egin beharreko lana egitera behartuko du euskal gizarteak lehendakaria", esan du EAko ordezkariak. "Normalkuntza eta bakea oztopatu dituen agentea izan nahi ez badu jarrera aldatuko beharko du PSEk", erantsi du.